timestamp: atn

url: =Lawhsapna pan Lawhcinna ah ~ Hau Za Cin :: ZOMI DAILY\nposted on 27 September 2014 at 3:01 pm Lomkholna: Article, Hauzacin\nMi tampi in lawhsapna pen lawhcinna tawh a kikelki, a kilehngat sa uh hi. A taktak in lawhsapna pen lawhcinna dinga siksan khat hizaw hi. Lawhsapna i tuah ciangin mi tampi in hong naih nuamlo, hong ngailo, hong nawlkhin thei hi. Ahi zongin tua bang lawhsapna pan hanciam kik hile hang lawhcinna a kitung ding ahih manin khatvei sep khialh, khatvei hih khialh pen lawhsapna hipah lo in mi khempeuh in a khial thei hi cih a kilatna hizaw hi. Tamveipi a khial ngeite nangawn mite maiet kik dinga lawhcing pen zong suak kik zawsop thei hilai hi.\nTua manin na hihkhialh khak, na lawhcinpah kei leh a ginalo, a khialden ding, a kuitunglo ding in kingaihsun ke’n, a taktak in a khial ngeilo, a bah ngeilo mihing ki omlo hizaw hi. Tua khialhna pan a thokik, a hanciamkik, a dingto kikte a lawhcing penpente hong suakzaw uh hi. Na up kei leh Thomas Alva Edison tangthu khawng na sim kik lecin!\nZomi te pen lasa siam leh lasak a uk mahmah minam i hi gige hi. Zam leh Khuang tawh i pu i pate in zaila na awi uh a, tangthu tuanthu na sut in lungdamna lungkhamnate na sa uh hi. Khangthakte in nitumna lam pana hong lengto tumging tuamtuam leh la aw kaih thakte tawh tuhun ciangin mipi lam nga in i kam ka hithiat in i sa ziahziah hi. Khanglui hun ah lasak ciang nangkual bangin a bem in tu pimpem in kuamah a dawktuam omlo in a kigual uh hi.\nThugenna a neih ding uh leh zong a bem pilpel a tu in upa pen maw, a gending pen in gen ziau lel hi. Tuhun ciang nitumna lamte ngeina tampi in Zomi sung zong hong zel ta ahih manin khat a mai ah ding, a dangte thugenpa lam nga in tu dimdem cih bang kizangta hi. Lasa ding, thugen dingte tawh kimaingat in mipi kitu dimdiam hita hi. Tua bang mun ah lasa ngeilo, thugen ngeilote a din uh ciangin mipi lam ah a tut lai bang uh na hi mello ahih manin gen khialh, sak khialh zong baih deuh hi.\nA baih bek hilo in a khial hamtang zaw kihi hi. Khial hi cih zong mipi in kimu a, zong kithei hi. Ahi zongin a khialhna phamawh salo hilo in a khialhna pan kipuahpha in hanciam kikkikte in a sawtna ciang a siam tang uh hi. A khialhna pen a siamna dinga siksan khat, kahlei khat suak hi. A kipuah nuamlo, a hanciam kik nuamlote bel a khialhna tawh tucip ding uh a, a dingkik zel, a hanciam kik zelte bel a siamzaw, a neelzaw tawh inn lam zuan ding uh hi. Lasak leh thugen bek ah hilo, laisimna, sumbawlna, lawmbawlna, nek leh taak zonna, leh a tuamtuam ah zong kisin kik zel a kul ahi hi.\n1. Lungduai Ding:\nNa khat peuhpeuh i hih ciangin a siamsa in hih leng ki ut hi. Bawhlung sui khat in goal tampi khum nuam pah hi. Lasa cilte zong a siam mahmah in kithei leh ut hi. Laisim sangkah naupangte zong laisiam ciin kiciamteh leh ut hi. Sumbawlte zong khatvei sum lei sum zuakna tawh hau pah zuai leh ut uh hi. A taktak in lungduai taka sep tohtoh, kisin tohtoh ding ahi hi. Khatvei nihvei tawh a siam om a, sawmvei, zavei tawh a siam nailo om hi; tuate in tulvei bang a sep, a hanciam uh kul cihna hi. Edison in tuni a meivak i vak pen 3000vei val a khialh khit ciang piang pan hi! I sep siam dan, i manlang dan, i kisinzia kibanglo ahih manin eima hihtheih ciang thei in lungduai ding, lungkialo ding hi hang.\n2. Hun Ciangtan Neisa in Kalsuan Ding:\nNa tup a liat luat leh na khantawn in zong tangtun lo ding na hih manin hitheilo a, a neu luat leh zong cihtham loh kal a tangtun ziau ding na hih manin cih thamlo hi. Na hun neih tawh kituak in tup leh ngim kician nei ding hiteh. Na hihtheihzah leh na pilna, na siamna zah tawh kituak in gel ding hiteh. Na lunglut lam leh thupi na sak lam tawh kituak hileh lawp in na lungsim khempeuh tawh sem ding hiteh. Tua banga na kalsuan ciangin sep masak ding, sep nunung ding na khentat kisam hi. Tup lianlua in tangtun kei lecin ‘lawhcing zo keng’ ciin na thanem kha thei hi. Sep masak ding neiin a banban in zo toto lecin na lungnuam in na lawp semsem dinga, a lianzaw, a limci zaw na tangtun toto ding hi. Tuate in na hun ciangtansa tawh kituak in hong tangtunpih ding hi.\n3. Khentat Ngam In:\nMihing i hih manin i pelh theihloh thu tampi lak ah sihna pen khat ahi hi. A si ding mihing i hih manin ka nuntak lai in hihteng hih ning, hihteng hih ning ciin i gel khol hi. I hih ut khempeuh kihih manlo ding cih thei i hih manin hih masak ding hih nunung ding kiteng in i lungsim kikhelkhel hi. I lungsim i khelkhel na lam ah a baih tata kisem mengmeng nuam in a haksate i sunsiah thei hi. Pawl khat bang sunsiah bek hilo in ki nusia dildel thei mawk hi. A kisemlo a kinusiate pen na lian leh a thupite na hizawsop thei a, khatveivei khentat ngam na tawh hih giap leng a kisemlah ding na hi hetlo hi. Tua manin khentat ngamna zong a kisam ahi hi. A lian, a minthang, a thupi i sep nop leh a neu a thupilualote nusia a kantan ngam, khentat ngam kisam hi.\nNa lungsim ah na ngaihsut khit, hithei ding hi ciin na theih, hih bangin hih leng hih bang piang dinga, hih bangin hih toto leng kilawhcing ding hi cih na neihte sem takpi lecin hong lawhcing takpi ding hi. Banghang hiam cih leh na deihna thei khin cin a, na sepzia ding zong a banbanin na thei khin hi, na sep ding bekin a kisam ahi hi. Na sep ciangin na upmawh hong banglo kha ding hi, na pumpi zong cina in zawngkhal in bah kha thei hi.\nAhi zongin na ci hong dam kik dinga, na maban na zom kik thei ding hi. Khawllo in semsem peuh lecin hong tangtung pelmawh ding hi. Na up bang hong up pih lote na upna dik hi cih na lak thei dinga, piang theilo ding hi ci a hong mukpikte na lawhcinna gah khum na ciamsak thei ding hi. Hong liah hong dal, haksatna i cihte pen tua banga hong uppihlote hi a, hong uppihlote pen khatveivei ciang hong muhpihlo te na hithei hi. Hong muhpih theihna ding un lak thei leng ‘makai’ gina khat kihi leuleu hi.\nTu in thasan in, lawhsam kha ning na cihte ngaihsun pha kik in. Lawhcing zo kei ning na cihte ngaihsun pha kik in. Na sepzia ding na ngaihsut khitte ngaihsun kik dih in. Na hun in hong cin kenteh, na sum in hong cin kenteh, na pilna, na siamna in hong cin kenteh na cihte ngaihsun pha kik in. Sep ding kipan dih in, kisin khia photphot dih in, bang a piang hiam cih en phot limlim dih in…. na puah ding om kha inteh, na gel phat kul zong om kha inteh, na sepzia na khek zong a kul hun om kha inteh, lungkia lo in lungduai takin kalsuan in khawllo in mainawt lecin a tawpna ah na lawhcin kei leh zong na lawhsam bek ding hi.\nLawhsam lecin na lawhcinlohna na thei dinga, na sepkik utna in hong semkik sak hamtang dinga, na khialhnate puahpha in semta ding na hih manin LAWHCING lo in na om kei ding hi. Na ngaihsut zawh nak leh nang hong bawlpa Topa in tua lampi tawn dingin hong deih hi. Hau Za Cin\nPrevious: Ngeina Khangkhaan nading ~ Pu Zokhai\nNext: Phatna Luangkhawm DVD & CD Album thak tangkona


url: =Sawltak Tangthu 19 | Siantongluan\nSawltak Tangthu 19\nKorin khua-ah Apollos a om laitakin Paul khual hong zinin Efesa khua hong tung hi. Tua khua-ah thu um mi pawlkhat tawh kimu a,\n"Thu na up uh ciangin Kha Siangtho na ngah uh hiam?" ci-in a dot leh, "Kha Siangtho a omlam nangawn ka za nai kei uh hi," ci-in a dawng uh hi.\nTua ciangin Paul in, "Tua ahih leh na kituiphumna dan uh bangci bang ahi hiam?" ci-in a dot ciangin, "Tuiphumpa Johan thugen bang pawl ahi hi," ci-in a dawng uh hi.\nTua ciangin Paul in, "Johan hilh tuiphumna pen mawhna a kisik mite-a ding ahi hi. Amah in Israel mite kiangah, Keima nunga hong pai dingpa Jesuh um un, ci-in gen hi," a ci hi.\nAmaute in hih thu a zak uh ciangin Topa Jesuh minin tui a kiphum uh hi.\nPaul in amaute tungah a khut a ngakkhit ciangin amaute tungah Kha Siangtho hong tung hi. Amaute in pau lamdang hong paupah uh a, Pasian thu zong a gen uh hi.\nTua mite sawmlenih a pha uh hi.\nTua ciangin Paul in kikhopna innsungah hangtakin kha thum sung thu hilh a, mite in Pasian Ukna thu a upzawhna dingun nakpi takin a gen hi.\nAhi zongin mi pawlkhat in kin hetloin um nuamlo uh a, mipi zakin Topa thu paiziate gensia gawp uh ahih manin Paul in amaute nusia-in thu um mite paikhiatpih a, Tirannas in thugenna-in a neih innpi sungah nisimin thugenna hun a zang hi.\nHih bangin kum nih sung tawntung thu gen niloh ahih manin Asia gamsunga om Jew mi leh Gentail mi khempeuh in Topa thu a za uh hi.\nPasian in Paul tung tawnin na lamdang lianpipi a bawl hi.\nAma zat mainul ahi a, a puante ahi zongin cinate kiangah a kipaipih ciangin a natnate uh damin, a sunga om dawite zong a taikhia uh hi.\nDawi hawlkhia-in a vak kawikawi Jew mi aitawi pawlkhat in zong Topa Jesuh min zangin dawi hawlkhiat ding a sawm uh hi. Amaute in dawite kiangah, "Paul in a gengen Jesuh min tawh thu kong pia uh hi," a ci uh hi.\nSiampi lianpen Skeva tapa sagihte in tu-a bang danin na sem uh hi.\nAhi zongin dawite in amau kiangah, "Jesuh ka thei uh a, Paul zong ka thei uh hi. Note kua na hi uh hiam?" a cihkhit uh ciangin,\ndawilutna mipa in amaute buan gawpin zogawp ahih manin, a liam a bai, puan keksa-in tua mipa inn panin a taikhia uh hi.\nEfesa khua-a om Jew mi leh Gentail mi khempeuh in hih thu za-in lau mahmah uh a, Topa Jesuh min nakpi takin a kiphat semsem hi.\nThu a um midang tampi tak zong hong pai uh a, mipi zakin a gamtatnasate khempeuh uh hong pulak uh hi.\nAi a san ngei mi tampi tak in zong a aisanna laibute uh hong paipih uh a, mi khempeuh muhin a haltum uh hi. Tua laibu mante a gawm uh ciangin ngun peek then nga man bang ahi hi.\nTu-a bang danin Topa thu nakpi takin hong khangin hong kizel semsem hi.\nHih bang thuteng a piankhit ciangin Masedonia gam leh Akhaia gamah Paul zinin Jerusalem-ah paisuak ding a ngaihsun hi. Tua khit ciangin Rom khua-ah zong pai ning, a ci hi.\nTua ahih manin amah a huh Timoti leh Erastas, Masedonia gamah paisak a, amah in Asia gamsungah tawlkhat hun a zang hi.\nTua hun laitakin Topa thu hangin Efesa khua-ah buaina lianpi khat a hong piang hi.\nDemetrias min nei ngunseek mipa khat in Artemis nusian biakna inn lim ngun tawh bawl a, tua nasepna in amah leh a naseppih mite-a dingin hauhna lianpi a piangsak hi.\nTua ahih manin amaute sep bang a sem midang khempeuh kaikhawmin, "Lawmte aw, hih nasepna hangin a hau ihihna thu na thei uh hi.\nNomau mahmah in hih Paul thugen khempeuh za-in na thei uh hi. Amah in mihingte bawl pasiante pen pasian hi hetlo hi, ci-in thu hilh a, hih Efesa khua leh Asia gamsung khempeuhah mi tampi tak a umsak hi.\nTua ahih manin i nasepna a siatkhak ding lauhuai hi. Tua bek hiloin, Asia gamsung mi leh leitung mi khempeuh in a biak Artemis nusian biakna innpi a mawkna hong suahkhak ding, leh a liatna teng a maimankhak ding nak lauhuai mahmah hi," a ci hi.\nMihonte in hih thu a zak uh ciangin heh mahmah uh a, "Efesa khuamite Artemis lianpen hi," ci-in awngkekgawp uh hi.\nKhuasung khempeuhah tua buaina hong kizel a, mihonte in Paul tawh a kikhawl Masedonia mi Gaias leh Aristarkhas manin mihon kikhopna innpi-ah a kai uh hi.\nPaul zong tua innsung mihonte mai-ah thugen dingin painuam a, ahi zongin thu um mite in a pai ding a phal kei uh hi.\nPaul lawm ahi tua gama ulian pawlkhatte in Paul kiangah kamtai paisak uh a, hih kikhopna munah hong kilak het kei in, ci-in nakpi takin a khosak uh hi.\nTua innpi sungah mihonpi buai ngeingai uh a, mi a tamzaw in a paina thu uh theilo uh ahih manin, pawlkhat in thu khat genin awnggawp uh a, adang pawlkhat in a thu tuampi khat na awng leuleu uh hi.\nJew mite in mihonpi mai-ah Alexander hong dingsak uh ahih manin, mi pawlkhat in hih thupiang ama hang hi, ci-in ngaihsun uh hi. Alexander in mihonte a gamdaihna dingin a khut hong van a, a mawhlohna uh thu a gen dingin hong kipan hi.\nAhi zongin Jew mi ahih lamtak a theih uh ciangin, "Efesa khuamite Artemis lianpen hi," ci-in a kituakin nai nih sung a awng uh hi.\nA tawpna ciangin khuasung lai atpa in mihonte a gamdaihna dingin khozo a, "Efesa khuapi mite aw, Efesa khuapi pen, a lian mahmah Artemis biakna innpi leh van panin a hong kia biakna suang a kem khuapi ahihna thu mi khempeuh in a theihsa ahi hi.\nHih thu pen kuamah in hong nial theilo ding hi. Tua ahih manin gamdai takin om un la, a kilawmlo na khat peuhpeuh gamta kei un.\nHih mite in i biakna inn lah bangmah cihlo, i nusian zong bangmah gensiatna neilo napi-in hih lai-ah na hong paipih uh hi.\nTua ahih ciangin Demetrias leh a pawlte in mi khatpeuh tungah lungkim lohna nei uh ahih leh thu sit ni ding hun om a, thukhen uliante zong om uh ahih manin tuate mai-ah thu kineih ta uh hen.\nAhi zongin hih thu-ah lungkimzo nailo na hih uh leh zong a ngeina cingin a kikhop uh ciangin gen ding ahi hi.\nTuni-a thupiang hangin eite buaina piangsak, ci-in hong kimawhsak khakding lauhuai hi. Hih bangin buaina a omna ding bangmah a thu omlopi hi a, i siksan ding bangmah thu om hetlo hi," a ci hi.\nHih thuteng a genkhit ciangin mihonte a ciahsak hi.


url: =Tuni Pasian Kammal (March 15, 2018) :: ZOMI DAILY\nTuni Pasian Kammal (March 15, 2018)\nposted on 15 March 2018 at 11:05 pm UTC+9:30 Lomkholna: Biakna, Kammal, News\n“A innkuan sung a ukkhial mite hawmsuak ding a, a haite pen mipilte’ sila suak tawntung ding hi.” (Paunak 11:29, TDB)\n1) Innkuan nuam cih pen thupi mahmah hi. Banghang hiam cihleh innkuan nuam cih pen vangam malep kici hi. Tua mah bangin innkuan nuamlo pen hell gam malep kici leuleu hi.\n2) David in Pasian thu hong manloh ciangin Pasian danpiakna lian mahmah khat na thuakin tua in “Tual gal” ahi hi. Tual gal cih ciangin innkuan sung gal cihna ahi hi. Midang tawh gal kidona hilo-in innkuan khat ahi ei-le-ei kidona ahi hi. A hoih hetlo gal kidona tektek panin a nop hetlo phadeuh ding galdona ahi hi.\n3) Leitung nuam kei lua i cihcih khawng i inn sung nuamlo khawng na hi thei lel ngel hi. Numeite ci-a numei khempeuh a huama i gengen khawng zong ei zi-te thu khawng peuh na hi thei lel hi. Tua mah bangin pasal-te i cihcih khawng zong ei pasal-te khawng na hi thei hi. Zomi-te a cihcih khawng a vengpa thu khawng na hi thei lel ngel hi.\n4) Leitung a nop theihna dingin innkuan sung panin nasia takin panlak mahmah kul hi. Ei innkuan sung tek ah nuamsa lehang ei leitung tek nuam kisa ding. Ei leitung tek ah nuamsa lehang i omkhopna i pawlpi tek le i omkhopna i leitung hong nuam semsem ding hi.\nPrevious: Inn lamdan tawh kisai


url: =Zukhamsa in mawtawhawl khatin mi taihkha in taisanziau, ataihkhak pen azi leh atapa nahi sawnsawn :: ZOMI DAILY\nposted on 4 April 2018 at 7:10 am Lomkholna: China, News, Sawltak, World\nZukhamsa in mawtaw ahawl pasal khatin mi taihkha in, bangmah thudonlo in ataisan tepen midang nahihetlo a, azi leh atapa nahimawk cih SCMP pan kiza hi. China gamsung ah thupiang hi a, papi khatin zukhamsa in Minibus ahawl laitak in Electric Bicycle khat ataihkha ahihi.\nTua Electric Bicycle tungah atuangkhawm tepen azi leh atapa hi a, ahi zongin zukhampa in azi leh atapa ahihlam theilo cihi.\nChina, Shandong Province sungah abeisa March 22 ni in thupiang hi a, Police te genkhiatna ah atapa pen sipah in, azi ahihleh aguh ataang kitangawp in zato kipuak cihi.\nThepaper.cn te pulakkhiatna ah hihte innkuan pen apualam ah nitak an nekhawm uh cihi. Tua Dinner anek laitak un apa un zu tampi dawndawn ahih manin khammahmah cihi.\nAnsai panin aciahkhiat uhciangin papipa in Minibus khat amahguak in hawl in ciahkhia hi. Azi leh atapa pen Electric Bicycle khat tungah tuangkhawm in ciah uhhi. Atapa pen kum 7 khawngbek aphapan ahihi.\nLamkal ah papipa in azi leh atapa taihkha in, ahi zongin azi ata ahihlam theiloliang ahih manin taisuaksan hi. Azi ata tepen lampitung ah tuabangin omcip a, zanlam 11pm hunpawl ciangin khuasungvak anawkkha te’n amuh uhciangin Police leh Ambulance sapsak uhhi.\nPolice te’n khuasung CCTV teng hoihtak in a etcian ciangin anawkkha Minibus ahihlam theikhia uh a, Register akibawlna akancian uhciangin midang nahilo uh a, innkuankhat akitaihkha nahimawk uhhi.\nApasal inzong azi zatolum in, atapa zong si cih akhuanung zakciangin zato ah vadelh a, ahi zongin Police te’n na mansuakpah uhhi. Tua papipa in Minibus ahawllaitak ataihkhak ahihlam genkhia a, ataihkhak tepen kua cih theilo ahih manin ka taisansuak khamah hi ci’n genkhia hi. Sawltak #zomidaily\nPrevious: Thai kumpi thunei te’n $29.4 million manneiding vankham mankhia\nNext: Na zi na itlam ki langsak in


url: =Kumpi Nihnate 18 | Siantongluan.net\nKumpi Nihnate 18\nKumpi Nihnate 18 |\nIsrael kumpi, Elah tapa Hoshea kum thumna kumin Judah kumpi, Ahaz tapa Hezekiah in uk ding kipan hi.\nAmah in uk ding a kipatin kum sawmnihlenga pha a, amah in Jerusalem-ah kum sawmnihlekua sung uk hi. Ama nu min Abi hi a, Zekhariah tanu ahi hi.\nA pu David hihna khempeuh tawh kizui-in Topa mitah a man gamta hi.\nAmah in mualtunga biaknate hemkhia-in biakna songte sutan a, Asherah milim phukpai hi. Tua ciangin amah in Moses bawlsa sumngo gulpi satnen hi; bang hang hiam cih leh tua ni dongin Israel mite in tua tungah paknamtui hal uh hi; tua pen Nehushtan kici hi.\nAmah in Israel Pasian, Topa muang hi. Tua ahih ciangin ama nunga Judah kumpite khempeuh lak hita leh ama mai-ate lak hita leh-ah amah tawh a kibang kuamah dang omlo hi.\nBang hang hiam cih leh amah in Topa kiptakin len hi. Amah zuihna panin kihemkhia lo a, Topa in Moses tungah a gen thupiaknate a zui hi.\nTua ahih ciangin Topa in amah ompih a, a sepna khempeuhah mavang hi. Amah in Assiria kumpipa lehdo-in ama na semlo hi.\nAmah in galvilna bukno-a kipan kulh a nei khuapi dongin, Gaza leh a gamsung ciangdong Filistia-te a vatgawp hi.\nIsrael kumpi, Elah tapa Hoshea kum sagihna kum ahi, Kumpi Hezekiah kum lina kumin Assiria kumpi Shalmaneser, Samaria a simin hong kuanto-in umcih a,\nkum thum a beina-ah tua khua lazo hi. Israel kumpi Hoshea kum kuana kum ahi, Hezekiah kum gukna kumin Samaria kila hi.\nAssiria kumpipa in Israel mite Assiria-ah la a, Halah gamsung, Gozan gama om Habor gun gei, leh Media khuapite sungah a koih hi.\nBang hang hiam cih leh amaute in Topa a Pasian uh thu manglo uh a, ama thuciamna, Topa nasem Moses thupiak khempeuh nangawn palsat uh hi. Amaute in thu ngailoin, thu zong manglo uh hi.\nKumpi Hezekiah kum sawmlelina kumin Assiria kumpi Sennakherib, Judah khuapi kulh a neite khempeuh a sim dingin hong kuanto-in tuate a la hi.\nTua ciangin Judah kumpi Hezekiah in Assiria kumpipa kiang Lakhish-ah mi sawlin, "Ka gamta khial hi; kei kiang panin nungkik in; kei tungah nong nget peuhpeuh kong pia ding hi," a ci hi. Tua ciangin Assiria kumpipa in Judah kumpi Hezekiah tung panin ngun talen za thum leh kham talen sawmthum a kal hi.\nTua ciangin Hezekiah in Topa biakinn sung leh kumpipa inn vankoihnate-ah a om ngun khempeuh ama tungah a pia hi.\nTua hunin Hezekiah in Topa biakinn kongkhakte tung pan, leh amahmah in kongkhak mungte a zutna khamte hawkkhia-in Assiria kumpipa tungah a pia hi.\nTua ciangin Assiria kumpipa in Lakhish panin Kumpi Hezekiah kiang Jerusalem-ah galkap hon lianpi khat tawh a galkapmang lianpenpa, a innsung mang lianpenpa, leh a ulian khat a sawl hi. Amaute paito-in Jerusalem tung uh hi. Amaute a tun uh ciangin amaute hong pai-in Puansawppa nasepna phual zuatna lampi-a om bual tungnung tuilakna gei-ah hong ding uh hi.\nAmaute in kumpipa a sap uh ciangin, amaute kiangah innsung ukpa ahi, Hilkiah tapa Eliakim, lai-at Shebnah, leh thuciamtehpa ahi, Asaf tapa Joah hong pai uh hi.\nTua ciangin a ulianpa in amaute kiangah, "Hezekiah kiangah hih bangin gen un. Assiria kumpipa, kumpi lianpa in hih bangin ci hi: Hih banga na kimuanna uh bang suang na hi uh hiam?\nNote in kampau lel pen galsimna dingin thu lamlahna leh thahatna-in na ngaihsun uh hi. Note in kei nong lehdona dingun bang suang na hi uh hiam?\nEn un, a tungah a kingam mipa khut a sun ding pumpeeng kung kitam a banglel Egypt tu-in na suang uh hi. Amah a suangte khempeuh tungah Egypt kumpipa Faro pen tua banglel ahi hi.\n"Ahih hangin note in kei kiangah, "Kote in Topa ka Pasian uh ka suang uh hi," na cih uh leh, Hezekiah in mualtunga biaknate leh biakna taute hepkhiatsakin Jerusalem tungah, "Jerusalem khuasung hih biakna tau mai-ah na bia ding uh hi," a cihpa hilo ahi hiam?\nTu-in hong pai un; Assiria kumpi ka topa tawh kikhapna khat bawl un; no lam panin a tunga tuang ding na ngah nak uh leh note tungah sakol tul nih kong pia ding hi.\nTua ahih ciangin note in leengte leh sakol tung tuangte tawh kisai-in Egypt a suang kimlai in bangci-in ka topa nasemte lakah a neupen galkap ukpa khat lehnawhzo ding na hi uh hiam?\nTua thamloin, Topa tawh a kikop lopi-in hih mun simin a susia dingin a hong paito ka hi hiam? Topa in kei kiangah, "Hih gam a sim dingin paito in la susia in," hong ci hi, ci in," a ci hi.\nTua ciangin Hilkiah tapa Eliakim, Shebnah, leh Joah in a ulianpa kiangah, "Kong thum uh hi; kote in Aram pau thei ka hih manun na nasemte tungah Aram pau-in thu hong gen in; kulh tunga om mite zakin Jew pau-in kote tungah hong gen kei in," a ci uh hi.\nAhih hangin a ulianpa in amaute kiangah, "Ka topa in hih thute na topa uh leh note tung bekah a gen dingin hong sawlin, amau ek mah ne-in, amau zun mah dawnin note tawh a siakhawm ding kulh tunga tu mite kiangah a genlo dingin hong sawl ahi hiam?" a ci hi.\nTua ciangin a ulianpa dingin Jew pau-in a gingin kiko a, "Assiria kumpi, kumpi lianpa thu za un!\nKumpipa in hih bangin ci hi: Hezekiah khemsa-in om kei un; bang hang hiam cih leh amah in keima khutsung panin note hong honkhia zolo ding hi.\nTopa in eite hong honkhia taktak ding a, Assiria kumpipa khutsungah hih khuapi kipialo ding hi, ci-a Hezekiah hong genna tawh Topa suang kei un, ci hi.\nHezekiah thu ngai kei un. Bang hang hiam cih leh Assiria kumpipa in hih bangin ci hi: Kei tawh kilemna hong bawl un la, kei kiangah hong pai un. Tua hi leh kei hong pai-in nomau leitang tawh a kibatna mun, an leh leenggahzu a omna, oliv kungte leh khuaizu a omna gamah, note siloin na nuntakna dingun kong koih dong matengin note khempeuh in nomau leenggah ciat ne-in, mi khempeuh in a theigah ciat uh ne ding uh a, note khempeuh in na tuinak ciat uh panin tui na tawi ding uh hi. Tua ahih ciangin amah in note kiangah, "Topa in eite hong honkhia ding hi," ci-in note hong lamlah khialhna-ah Hezekiah thu ngai kei un.\nAssiria kumpipa khutsung panin minam dangte pasian khatpeuh in a gam honkhiazo ngei ahi hiam?\nHamath leh Arpad pasian-te koi-ah om ahi uh hiam? Sefarvaim, Hena, leh Ivvah pasian-te koi-ah om ahi uh hiam? Keima khutsung panin amaute in Samaria a honkhiazo uh hiam?\nTopa in ka khutsung panin Jerusalem a hotkhiatna dingin, gamsungah pasian-te khempeuh lakah kua in keima khutsung panin a gam uh honkhiazo ngei ahi hiam? ci hi," a ci hi.\nAhih hangin mite dai-in kam khat beek dawngkiklo uh hi; bang hang hiam cih leh kumpipa thupiakna pen, "Amah dawng kei un," cihna ahi hi.\nTua ciangin innsung a uk, Hilkiah tapa Eliakim, lai-atpa Shebnah, leh thuciamtehpa, Asaf tapa Joah-te a puan uh balkeksa-in Hezekiah kiangah hong pai uh a, a ulianpa kammalte ama kiangah a gen uh hi.\nTedim Lai Siangtho / Laibu: Kumpi Nihnate 18


url: =ZSL 7: Kampau, Athu le A Kizoppih Thute - Zomi Adventist Innkuan\nLesson 7 *May 9–15\nKampau, Athu le A Kizoppih Thute\nNipini (Sabbath) Nitaklam May 9\nTukalsung Simding: Deuteronomy 32:46, 47; 1 Kings 3:6; Numbers 6:24–26; Genesis 1:26, 27; Genesis 2:15–23; 15:1–5.\nKamngah: “Hih thukham laibu la unla, note langkhatah teci dingin a omtheih nadingin Topa na Pasian uh thuciamna singkuang geiah koih un.” Deuteronomy 31:26.\nLeitung mi billion tampi te’n kampau nam 6000val kinei hi. Laisangtho bukimpen kampau nam 600val, Laisiangthothak bekleh khentuamtuamte kampau 2500val tawh kiphenkhia khin hi. Kampau nam tamkhin mahmah napi, a langzong khinzo nailo lai hi.\nBillion khat le alang (1.5billion – 1,500,000,000) bangin Laisiangtho a kici limlim amau kampau in kiphensak nailo hi. Nasep ding tampi omlai hi mahleh, Bible society hanciamna tawh, mihing billion 6 (6,000,000,000) bangin laisiangtho simthei ta uhhi.\nAmau kampau ngiat a Laisiangtho neite bangzahin hampha uhhiam! Eite’n hamphatlam vive in i ngaihsut hangin, ta’anglai Europe gamah hih Laisiangthobu pen mipite muhloh dingin kikeemcip liangcih i mangngilh den hi. Laikhetna setpite tungah le Biakna Puahphate tungah i lungdamna lian hi. Laisiangthobu anei taktak eite’n, Khasiangtho panpihna tawh simin, Topa le ama’ hong hilhna laimaite hoihtakin i sin ding hi.\nNimasani (Sunday) May 10\n2 Timothy 3:16, 17 simin. Bang deihna in Laisiangtho hong kipia hiam?\nTangthu sungah Pasian nasepnate’ teci dingin Laisiangtho kigelh hi a, a puuk mihing a hotkhiat na’ng, thuman lampi ah hong makaih na’ng ahi hi. Mihing’ kampau mah, mihing’ kammal mah in, Topa’ deihna pulaak in muhtheih ding a deihna a hihi. Egypt pan Israelte a hotkhiatlai in, Ama’ thupuak pua ding minam in a teel ahi hi. Amau Hebrew kampau (Aramaic tawm kihel) mah zangin, Amah tawh kizop ding aphal hi.\nGreek ngeina hong piang a, khantohna zong ompah hi. Tua hunlai in leitung phellang Greekte ukna sung khempeuh ah a kizang, Greek pau in Laisiangtho kisimthei hi. (Laisiangtholui zong Greek pau in phenkhin hihtuak hi.) Hih “leitungbup huam” kampau in, nungzuite le pawlpi masa ading, Zeisu sihkhit a lungdamna thupha a zelhsakna thahatsak hi.\nTua khit, Sawltak John in “Pasian’ thuman le Zeisu Khazih teci- panna” (Revelation 1:2) cihi. Hi bangin, Laisiangtho in, a kipatna pan a tawpna dongmah Pasian “thuman” le Zeisu “teci panna” ahihna hong theisak hi.\nDeuteronomy 32:46, 47 simin. Israelte in, “thukham sunga kammal khempeuh” (Deuteronomy 32:46), le thukham laibute aihkeileh “lamlaknate” thu a man ding banghangin thupi thei hiam? Pasian’ kammal in eite’ ni koibangin sausak hiam? Tuni i sinna tawh koici kizop hiam?\nMi tampitakte adingin amau kampau a Laisiangtho nei hibeklo in, version tuamtuamin neih beh lailai uhhi. Version khatbek a nei zong om veve uhhi. Na neih bangbang pen, Pasian’ kammal hi, thupipen hi, hong hilhna bang mang ding hi’ng nacihding hibek hi.\nPasian’ thu mangin, naupangte hilhsawn dingpen, banghangin “thu-neu” (Deuteronomy 32: 47) hilo thei hiam?\nNinihni (Monday) May 11\nKammalte le Akhiatna\nKampau khatsimin, khiatna thuk, haksa anei kammal omciat a, paudang tawh kicingtakin phenkhiat ding haksa mahmah hi. Tuabang kammalte tawh kisai, amau zatdan leh a khiatna zaidan hoihtakin zonphot kul hi.\n1 Kings 3:6, Psalms 57:3, Psalms 66:20, Psalms 143:8, le Micah 7:20 te simin. Pasian’ hehpihna le hoihna in, a piansaksa mite tungah koibangin hong kipia hiam?\nHebrew kammal chesed (hehpihna) pen Laisiangtholui sungah kitamzat mahmah hi. Pasian’ itna, hoihna, hehpihna le a thuciamte cihnopna ahi hi. Kumpi David tungah, “a lian itna kip nalak zo hi” (1Kings 3:6) ci hi. “Ama itnakip le a thumaanna honglak ding hi” (Psalms 57:3). Israel tawh kisai in, “Jacob tungah nacihtakna le Abraham tungah itnakip nonglak ding hi” (Micah 7:20). Laibu buppi phialmah Pasian hehpihna le itna pulaakna in chesed vive zang hi.\nNumbers 6:24–26; Job 3:26; Psalms 29:11, Isa. 9:6, le Isa. 32:17 cihte simin. Hihte sungah, “kilemna” (peace) shalom acih pen abang a cihnopna hiam?\nHebrew pau in shalom pen “kilemna” in kiphen zel hi mahleh, a khiatna taktakin thukzaw zaizaw lai hi. “Pumbit, picing le ommuang” cihte zong kici thei hi. Pasian’ thupha le hehpihna in, hong shalom sak a, tua pen Pasian hong piak hi (Numbers 6:24-26). Job in a thuaksiatna hangin “ommuanglo” aihkeh “gamdailo” shalom kisam cihi. Azawm dikdek ih leitungah, Sabbath ni in deihtakin i kimuak dingdan pen, Shabbat shalom i kicih ding hi a, Pasian tawh i kikholh manin a sangpen lungnop kilemna hong pia hi.\nBangkampau pau in sim taleng–hih kammal’ khiatna theikei phial lengzong – ei telna ciangciangah hihte’n bang cinuam cih i ngaihsun thei diam?\nNilaini (Tuesday) May 12\nA Kigenmun Kammal, Kizopzia le Khiatna\nHebrewte lungsim ah, laikhiatdan, ngaihdan khawng pulaktheih na’ng lam tampi omhi ci’n um uhhi. Europe-te’ pau tawh kibanglo in, Hebrew taangpau in laimal khenna neimello ahih manin, lai tawh kizopna a bawlna dingun laigualhdan puahphat kul hi.\nGenesis 1:26, 27 le Isa. 6:1–3 simin. Hih tengah bang kampeuh kipau phapha hiam? Hih a kipauphakik kammalte in bang cihnopna tuampeuh nei uh a, kipauphakik hiding hiam?\nHebrew laikungpu te’n, Pasian’ omzia khat a bulgen nop uh ciangin, thumvei a kizomin pau phakik uhhi. Piansak nasepna ah, Pasian sepsa asangpen in, mihing a piansakna ahihi. “Bawl” cihpen ‘bara’ hi a, Pasian bek tawh kisai hi. Bangmahmah a omnailo panin, a deihna khat piangsak tawmthei pen Pasian bek hi. Mihing a piansakzia a genna ah: “Pasian in, ama’ limbangin mihing piangsak in, Pasian’ lim bangin amah a piangsak hi. Amah in pasal le numei a piangsak hi” (Genesis 1:27). “Piangsak” thumvei a cih i mu gige hi. Moses in, mihing pen Pasian in Ama’ lim bangin a bawl ahihna gentel nuamlua hi. Tua thuman a gentel ahi hi.\nIsaiah mang sungah, seraphimte’n “Siangtho, siangtho, siangtho, Vanglian Topa” (Isa. 6:3) ci uhhi. A cihnopna bulpipen, Pasian’ sianthona in biakinnpi dim a cinuam ahi hi. Isaiah in, Pasian’ maiah dingin “Gimngahpa hita ing, a mawknapi ka hihi” (Isa. 6:5) ci in Pasian’ sianthona hong musak hi. Kamsangpipi Isaiah nangawn in, Pasian’ sianthona hangin, ama’ ginatlohna phawkin patau mahmah hi. Paul in zong (Rom. 1-3) sungah mihing mawhneihna le Honkhiapa i kisap zia hong pulak a, Laisiangtho in mihoih i cih Isaiah nangawn a puuksa mihingmah hiveve cih hong theisak hi.\nDaniel 3na ah, “Nebuchadnezzar’ milimpi’ thu tamveipi genkikkik hi (Dan. 3: 1, 2, 3, 5, 7, 12, 14, 15, 18). Nebuchadnezzar in, nakpi takin Pasian a langdona ahih manin, gendantuam tawh hihthu mah (Dan. 2:31-45) sungte ah, 10vei bang gen phapha hi. Daniel’ deihna bulpi in, Pasian bekmah biaktaakcing hi napi, biaktaak acing zolo pasian khatpeuh, mihing in bawl tawmtawm cih hong musak nuam hi.\nSee also A Tamzaw Lunggulh\nNilini (Wednesday) May 13\nAthu le Akizoppih Thute\nLaisiangtho thute in kizoppih nei diudeu hi. Amau guak in dinglo hi. Kammal khat in, a omna laigual sungah kizoppih nei a, tua akizoppihte tawh telkhop masak kul hi. Tua laigual in zong, ama’omna mun, a thucingzaw omlailai hi. Tua pen laikungpu laigelh khenkhat hi a, tuapan khenhpi (chapter) leh khenhpite in omsawnlai hi. Tua ahih manin, thukhatpeuh i telkhialh lohna dingin, kizoppih thute leh laigualte i telphat mahmah kul hi.\nGenesis 1:27 with Genesis 2:7 enkaak in. Tua khitciang Genesis 2:15–23 simin. Hebrew te’n “mihing” acihna Adam pen, a kizoppih thukhempeuh tawh koibangin telthei ding hiam?\nGenesis 1:27 ah mihing a piansakna pahtawina in, bara cih kammal kigen phapha mukhin hihang. Mihing zong a kizoppih kammal “pasal le numei” cih om leuleu hi. Hebrew pau in adam cihpen, hiteng lianah, mihing i hihna ci in telkul limlim hi. Genesis 2:7 ah adam laimalpen “leivui” pan Adam a piansakna (Hebrew pau in Adam mah) kawk hi. Tua lai-in Eve piang nailo ahih manin pasal Adam bekmah a cihna ahi hi. Chapter 2 a kizopna ah zong adam “mihing” (Genesis 1:27) le pasalpa Adam (Genesis 2:7) ci in kilamdang hi. Adam pen nungsang ciangin, khanggui kisuutna ah, (Genesis 5:1-5; 1Khangtangthu 1:1; Luke 3:38) sung tengah Zeisu a cihna hi a, “Adam nihna” (Romans 5:12-14) hong suak hi.\nLaimal “Adam” muntuamkhat ah a ombangin, Adam le Eve ki piansakna zong, a zaizaw in Genesis 1-2 sungah kiciamteh hi. A kicingzaw i cihcih pen ahihi. Tua sungah kamphenpa in ngiim na, ngaihdaan leh khantohdaan khawng zong helsuk hi. Genesis 2: 4-25 sungteng pen piansakna thu ciaptehna nihna peuh kici in, a ngiimna taktakbel kitumdang a, maikal ah ihsin ding hi. A ciapteh na munnihtuak ah mihing kipatdaan hilhcianna omtuak uhhi.\nPasal le numei tegel pen Pasian khutngiat tawh kibawl cih i thei khinzo hi. Tulai “leitung pilna” in, ei le ei amawkpian a cih pongmawk, a haihuaina bang hong theisak hiam? (1Corinth 1:20).\nNingani (Thursday) May 14\nLaibute le A Thupuak\nPasian’ thu tawh kisai a tampen in Laisiangtho bu ahi hi. Laisiangthobute pen muntuamtuam pan, thu tuamtuam tawh kigelh ahi hi. Pawlkhat pen genkholhna; pawlkhat pen kigawmtawm, Late bang e. Tangthu buzong 1 leh 2 Kumpite, le pawlpi tuamtuamte tungah Paul’ laikhakte cihbangin om ngeingai hi.\nLaibu’ khiatna le thupuak i teltheih nadingin, laikungpu le a gelhdaan pan kipan sinkul hi. Tampi takmah laikungpu kithei hi. Laisiangtholui ah bu masa nga teng bang Moses gelh ahi hi (Josh. 8:31, 32; 1 Kings 2:3; 2 Kings 14:6; 21:8; Ezra 6:18; Neh. 13:1; Dan. 9:11-13; Mal. 4:4). Zeisu le Sawltakte’n zong kipsak hi (Maku 12:26; John 5:46, 47; 7:19; Acts 3:22, Rom. 10:5). Laisiangtho laikungpu pawlkhat kipulaklo lel hi. Esther, Ruth le Samuel laibute Khangtangthu cihte laikungpu kitel mello hi.\nGenesis 15:1–5 le Genesis 22:17, 18 simin. Moses in Piancilbu laikungpu ahihna thu kician bang omhiam?\nSee also ZSL 10: Mawh Pulakna pan Hehnep Thapiakna ah\nPaikhiatna pan Thuhilhkikna dong laikungpu Moses hi a, paikhit khitin agelh ahihi. Piancil laibu pen, Pasian’ piansakna tangthu hi a, Piancil hun pan beh makaite hun ciangdong hi a, Paikhiat mapek in a gelh hihtuak hi.\n“Moses in kum tampi tuu a cinkawmin, amah bek omin, amite ki nenniamna ngaihsunsun a, Pasian in apu apate tungah a kamciamte phawkin, asun azan in Israel ading thungen hi. Vanmite’n zong Moses khuavakpia uh a, Khasiangtho humuamna tawh Piancil laibu gelh hi” EGWhite, Patriarchs and Prophets, p. 251.\nPiancil laibu in, hotkhiatna ngiimna teng le Pasian in a puuksa mihingte a tatkikna ding teng hong pulak hi. Abraham suante minamlian suaksak ding cih thuciam a bawl ciangin kician semsem hi. “Nasuan leh khakte van a aksi leh tuipigei a sehnel bangin tampi ka phasak ding hi” (Genesis 22:17) ci hi\nThuman dang ei theihkhakloh, bang khawngpeuh, Piancilbu in hong hilh hiam? Pasian’kammalte in, eite upna a dingin bangzah thupi hiam?\nKiginni (Friday) May 15\nNgaihsutbeh Ding: Kidona Lianpi sungah Ellen G. White gelh, “John Wycliffe,” pp. 79–96; “Luther before the Diet,” pp. 145–170; “Methods of Bible Study,” sung panzong khen 4. a – j dong anuai a link pan simin: www.adventistbiblical-research.org/materials/bible-interpretation-hermeneutics /methods-bible-study.\n“Pasian in eite hotkhiat na’ng a kisam thute a thubu sungah hong pia khinzo hi. Tua Pasian’ kammalte peuhmah vanglian le puktheilo cih saantheih kul hi. I gamtatzia ding, upna thuguipi le theihna khantohna ding ahihi. A kisamlo peuhmah hong mawklahlo le Khasiangtho makaihna lo peuhmah in honglaklo hi. Thukhat panin, Honpa in Ama thute le Ama hong hilhsate hong telphasak dingin, Khasiangtho hongsawl ding hong kamciam hi. Laisiangthobu pen Khasiangtho’ humuap ahih nungsang, Laisiangtho a langdo thudang hong hilhlo ding hi.”—Ellen G. White, The Great Controversy, p. 9.\nNang’ pau in Laisiangtho phendaan tuamtuam omphial taleh, nang neihsunsun tawh na bangci kalsuan hiam? Pasian’ kammal cih umtakpi in zuihsawm in na koici hanciam hiam?\nPasian in Piansaklai nigukni in mihing bawl cih Pasian’ kammal le leitung mipilte’n “science” pilna tawh mihing hong pianna ding kum awn tampisung kikhelkhel cih thuhilhna ngaihsunkaak in.Hihzah a kigamla thunih i et ciangin, eite laisiangtho i letkip ding a phatmawhzia leh, Pasian’ thu in kiciantak in hong hilhsate pan puapialna bangzah lauhuai cih hong hilh hiam?\nLaisiangtho nateltheih semsem nading, bang vanzat peuh nanei hiam? Bangmah vanzat neikeiphial lengzong, tukal sung ih thusinna in Laisiangtho khiatdaan bangzah hong teltuam sak hiam?\nIsraelte pen atuu atate peuhmah thuman hilh ding, amau nuntak sung vua Pasian’ makaihnate hilhsawn ding cih kivaikhak ngiat uhhi(Deuteronomy. 4:9). Upna kihopsawn bel genliang kei inla, Pasian hong makaihna i genkhiat ciangin i upna hong khangsak zo hiam? Midang tungah Pasian hong makaihna hawpsawnna in eima a ding bang phattuamna hong pia thei ding hiam?\nA Kilawm Tuuno\nSinna 13: Rome ah Khualzinna\nPrev post Pastor’ Tanu’ Teci Panna\nNext post Pasian Umlo Khatin Jesu’ Thu Hawmsawn


url: =Tulaai Leitung Thuthang Tuamtuam Updates Dec 31, 2014 :: ZOMI DAILY\nposted on 31 December 2014 at 5:13 pm Lomkholna: Khawmpau, Myanmar, News, World, Zomi\n· December 28 ni a Indonesia leh Singapore kikaal a mang Malaysia gamte neihsa Air Asia Airbus 320-200 Flight QZ8501 Java tupi tung ah kia hiding in Indonesia mihonkhia pawl in akipsak ban uhah azon zawh uh ani 3 na ni December 30, 2014 ni in Vanleng them pawlkhat leh misi luang 6 mukhia ta uhhi. Misi te lak ah khat peen numei hi in Vanleeng nungak te puan nasilh ahihman in mantaktak ei cithei ta uhhi. Ni 4 na December 31 ni nasiatak in misi tawm ding leh vanleeng themnen te zong ding in akipat uhleh huihpi leh tuihual khauhlua ahihman limtak zongtheilo uhhi. Misi luangte peen Indonesia gam Surabaya khuapi puakding in lamkaal omlaaitak a misite tanauten khitui mualtuangsa in ngakgige bekthamlo December 30, 2014 zinglam in kihokhialhna hang in misi luang 40 kimu cihthukhat gingkhial ahihman in misi puading Ambulance mawtaw 40 bangkigual diudeu sa in nangak uhhi. bbcnews.com\n· Iraq gam Baghdad khuapi khunglam a om IS migilo ukcip Dhuluiya khuapi December 30, 2014 ni in Iraq gaalkaap te leh Shia Muslim thautawi te kipawl in nasiatak bumeek uha, IS migilo 300 kiim agawhlup khit uhciang IS te khutsung pan khuapi lakikzo uh ci in Iraq gaalkaapte in taangkokhia uhhi. I raq gamsung ah IS te mun toisemsem ban ah abeikuankuan hita ci in genbeh uhhi. bbcnews.com\n· Canada gam Edmonton khapi munthum ah kithahna om ci in December 30, 2014 ni in Palikten sapna ngah uha, avapai uhleh Ulian mi 7 munkhat ah nasi in adang naupang nih mundangkhat ah asisa in mu uhhi. Milian 7 lak ah khatpa peen amah le amah akithat hi ci in palik ten gen uha, banghang a kithat cihthu kansaan uhhi. Edmonton khua ah 1956 hibang in kilom thahna khatvei omngei ci in genbeh uhhi.bbcnews.com\n· US President luui ahi Mr George Bush Sr kum 90 kaal khat sung Huston Methodist Hospital Texas state ah alup khitciang nuamtuam zawdeuh in inn ah kikhoi ding in December 30, 2014 ni in zatopan tuakkhia ta ci in Bush thu gentheihna anei mimuanhuai ten genkhia uhhi Mr George Bush peen 1989-1993 sung US President aseem ahihi. Bbcnews.com\n· Scotland gam ah amasapeen neihkibang mopawi Glasgow khuapi ah Joe Schofield leh Malcolm Brone te in zusa leh zusa kitenna pawi nasiatak in khaam uha, ani kibang mah in Susan leh Gerrie Douglas te in aisa leh aisa kitenna nasiatak in khaam uhhi. Mipi tampi tak in amuah ban ah First Minister nangawn in vamuak nong hi. Susan leh Gerrie bang kum 18 vivel akingai cidep sam hi. bbcnews.com\n· US ten Somalia gam a migilo al-Shabab Islamist te thukan makaaipipa Abdishakur December 29 ni in Vanlaai saben in abenna pan golum ngawngaw ta ci in Somalia gam thunei te in December 30, 2014 ni in taangkokhia uhhi. Hih pa peen al-Shabab migilo ten koi tei susiading cih avankhol denkeei athunei mahmah pa ci uhhi. cnnnews.com\n· Sengam gam khanglam Foshan khuapi sung a om Fuhua Engineering and Manufacturing Company December 31, 2014 ni in Company sung a kizang Gas puakkham a mi 17 sipah in adangtampi liam ban ah pawlkhat inn in vuknelh thunei te in honkhia saan laaitak uhhi. Southern Metropolis Daily’s website\n· Kum 29 apha nupilaa melhoih mahmah khat atapa kum 2 phapan khat tawh Hayde khua Idaho state,USA gam Wal-mart vanzuakna ah kumthak dawn nading vanleiding December 30, 2014 ni nikaai nai 5 pawl in pai uha, atapa vansawnna leengtung ah tuangsak in bangdeih, bang ongleisakding ci in akinohnoh kawm un atapa in anu sumbawm sung a thautom atang kithunsa lakhia in anukap ek ahihman in sipah hi. Hih nu peen Blackfoot,Idaho a teeng hi a Sisanlam suulkan mipil khat ahihi. Zomi te zong kidop huai mahmah hi.cnnnews.com\n· Philippine gam khanglam lloilo khuapi kiimteng huihpi leh guahpi in December 30, 2014 ni in nasiatak in nawkgawp a mi 21 si in inn le lo tampi asiat ban ah lampi lei cihte kikhakcip hi. Hih huihpi hang in mipi 90,000 bang in cihmawh lawhmawhna tuak uh hi ci in Philippine gam thunei te in genkhia uhhi. voanews.com\n· 2015 kum beikuan pan 2016 sung in Europe gam adiak in Poland, Romania leh Baltic state te ah US ten Tanks 150 leh gaalkaap mawtaw alom atang in koihding a gaaldosinna nasiatak in khanding ci in Lieutenant General Ben Hodges Comander of The US Army in Europe in Reuters tetawh Phone tungtawn in thudotna pan December 30, 2014 ni in genkhia hi. Tulian in EU gamsung ah US gaalkaap 30,000 leh Gaalvanleeng hawl pawlkhat omlaai cizen hi. voanews.com\n· December 30 ni a kibawl A 69 veina UN khawmpi ah Kawlgam sung aom Rohinya minamte gammi piaknading, minam,biakna kideidanna abeinading kawlkumpi tawsawn ding in thukimna nei uhhi.Tua ban ah kawlgam I kikheelna hoihsa in tha apiakban vuah Kawlgam a zatding sum American Dollar Awn 1.18 thukimna nei uhhi. Hih thu hang in HRW Human Rights Watch kipawlna ten athukim mahmahna uh pulaakkhia uhhi.voanews.com\n· India nisuahnalam leh kawlgam gamgi dung kawlgam sunglam a om singnuai mi thautawi te gamnih kipawl a ciman sakding in India Foreign Department ten Kawlgam kumpi te kiang ah ngetna bawl ci in India gam a kihawm The Asian Age thuthang in December 30, 2014 ni in gelhkhia hi. India leh Kawlgam gamgi kawlgam sunglam ah NDFB khutnaui mi 150 kiim, ULFA khutnuaimi 200 kiim leh Manipur bulphuh singnuaimi pawl 1,500 vaal om ci in gen uhhi.FRA\n2015 kum ah Zomi kheempeuh Topan ongtonpih ta hen\nPrevious: Pahtawi ngah Nurse Hau Sian Cing\nNext: Pilvang huai USA LST sangnaupang/buaihla pawlkhat\nMun le gam in gupna pia lo


url: =2014-05-18 ~ TBC-Y\nA KILAWM MIN\nPosted on Saturday, May 24, 2014by Siam Kim\nAma’ min dingin Jesuh na phuak ding uh hi. ___Matthai 1:21\n1 Khang Tangthu 22-24\nAsia gam-a Indonesia gam min pen Greek kammal nih kigawm hi-a a khiatna in “tuikulh” cih ahi hi. Tua min pen a kilawm mahmah min khat hi. Bang hang hiam cih leh, Indonesia gam pen tuikulh bekbek 17,500 apha gam khat hi-a, a zaina 750,000 m2 pha hi. Indonesia pen “tuikulhte’ gam” cih theih dong dingin min kilawm khat ahi hi.\nLai Siangtho sungah mite zong min kivawh tek uha – suah khit ciang hi hamtang zaw hi. Tua min pen amau’ tangthu, ahih keileh gamtatzia tungtawnin phuak uh hi. Barnabas cih pen “thapiapa’ tapa” cihna hi-a, mi a muh khempeuh thapia den hi. Jacob “zuaukhem” zong mi tampi tak khembawl-in, ama’ hamphatna dingin thu tampi kawi hei-hei hi.\nJesuh zah-in kuamah minpha kipia ka theihkhak om nailo hi. Vantung mi in Joseph kiangah a gen ciangin, “Amin Jesuh na phuak ding uh hi. Bang hang hiam cih leh amah in Amite mawhna panin honkhia ding hi” (Matt. 1:21) ci-in taangko hi.\nJesuh’ min khiatna pen “Topa in honkhia hi” cihna hi-a, Jesuh kua bangmi hi-a, bang hang hong pia hiam, cih a genkhia min hipah hi. Immanuel zong kici lai-a, “Eite tawh Pasian hong omkhawm hi” (1:23) cih khiatna nei hi. Ama’ min in i lam-et tawntung nuntakna hong bucing sak hi! – Bill Crowder\nJesuh’ min mahmah a um mite’ bil-ah khum zungzung!\nI dahna khempeuh, i natna khempeuh hong lakkhiat saka,\nLauna khempeuh zong vengmang sak hi. – Newton\nI upna le i lam-etna khempeuh ii bulpi pen Jesuh’ min ah i mu thei hi.\nEI’ KILAWMZAH SANGIN\nPosted on Friday, May 23, 2014by Siam Kim\nAmah in i mawhna bangin thu hong khenlo-a, ikhialhna tawh hong thukkik tuanlo hi. _Late103:10\n1 Khang Tangthu 19-21\nMite in khatveivei “Bang na ci ei?” ci-in hong dong leh, “Hoihzaw veng e” ci-in ka dawng theizel hi. Ka kihopih khat pa in hong dawnkikna-ah “Joe aw, hoihzaw bek hilo, hoih sitset hive teh” hong cih ciang, kei zong kisuangin “Tuaci sam kei maw?” ci-in ka dawng pong hi. Pasian’ thukhenna ah kei bangci bang hi ding cih ka tel thei kei hi.\nEi’ hihna taktak ah mimawh vilvel i hihna i kimangngilh kha pahpah hi. I hih ngeina sangin a hoihzaw-in i kingaihsut ciang, Pasian’ hehpihna a phawk siamlo tawh i kibang hi. Tua in Pasian’ sepsa khempeuh a sumai tawh kibang hi.\nNa hihna taktak ngaihsun dih in! Late laphuak pa in, “Pasian in i mawhna bangin thu hong khenlo-a, i khialhna bangin hong thuaksak lo hi” (Late 103:10) ci hi. Pasian’ hoihna le sianthona sungah, eite pen hell gam tawh a kituakte bek i hi hi. Vantung gam tun ding cih pen ngaihsut aa zong kikoih thei thu hilo hi. Ahi zongin Khris, eite’ taang dingin singlamteh tungah hong si hi. Pasian in ei tawh a kituaklo zah dong dingin hotkhiatna letsong eite hong piakhia zo hi. Tua ahih manin Late laphuak pa in, “Vantung pen leitung tawh kigamla mahmah-a, Ama’ hong hehpihna zong azahtakte tungah lian lua mahmah hi” (tg. 11) ci hi.\nI hihna i kitheih ciangin, eite in “Hong hehpihna lamdang, lamdang ka sa!” cih ding lobuang, adang kammal om thei nawnlo hi. Ei tawh a kilawmlo zah dong dingin Pasian in eite hong pia hi. – Joe Stowell\nTopa, ka mawhna bangin nong thuhkik loh ka lungdam mahmah hi. Nong itna le hehpihna leiba nang tungah tampi ka nei hi. Nangmah nong kipia-a, singkhuam tungah mawhmaisakna le nuntakna bukim nong pia hi. Kei’ hihna hang hi kei, nong itna hang hizaw!\nPasian in eite hong honkhia ahih nungsang, eite’ hihna sangin tampi hong semkhin ahi hi.\nPosted on Thursday, May 22, 2014by Siam Kim\nKa thugen khat beek in hong zaksak leh!__Job 31:35\n1 Khang Tangthu 16-18\nJoyce Huggett’ gelh “Midangte’ Thu Ngaihna” cih laibu sungah, mite’ gen thute va ngaihsak ding le haksatna kawmkal pan bangci dawnkik ding cihte kigelh hi. Ama’ theih tawm thute tungtawnin gelh ahih manin mite’ thu a va ngaihsak ciang, a lungdamna uh hong ko theizel ahihna zong pulaak hi. Ama’ gelhna ah, “Hun tamzaw pen kei’ gen kullo-in ka om hit-hiat mai hi. Ngaihsak ding bekbek hi tang-hial hi” ci hi. Tua ahih manin Joyce in a gelhbehna ah “thu ngaihsak ding bek acih zong pen midangte i huhna ah a thupi mahmah nasep khat hi” ci hi.\nTua pen Job in a lawmte tung pan a ngahnop huhna khat zong ahi hi. Ni sagih sung bang bangmah kampau lo-in a tut a muh zong, “a thuakna lian mahmah hi” cisam napi’n (2:13), Job ii kampau zong ngaihsak nuamlo uh hi. Tua thamlo-in amau le amau kampauh ding bek kituh uha, va hehnem zolo uh hi (16:2). “Khat beek in zong hong ngaihsak lo!” ci-in Job kiko hi (31:35).\nThungaihna i cih pen, “Nang’ thupi na sak khat kei-a dingin zong thupi hi” cihna ahi hi. Mite hong kamkuppih ding zong i kisam hi. Ahi zongin eite’ hong ki-it, hong kikhoi taktak ahihna pen i kammal hong ki-ngaihsakna pan kimu thei hi.\nThungaih ding pen a haksapi khat hi-a, hunpiak kul hi. Alangkhat pa ii thuakna khempeuh a ngaihsak zo ding hun i piak kul a, tua ciang bekin ngaihsutna hoihtak, le amanpha pilna kammalte eite in i genpih thei pan ding hi.\nTopa, a it thei lungtang le, thu a ngai thei bil hong pia in. – David Roper\nTopa’ mual siangtho panin ka kiko-a,\nAmah in a bil keilam hong ngat hi;\nKa Pasian, ka Topa ka sam a,\nKa launa khempeuh hong hawlkhiat sak hi. – Watts\nMite in hong gen thute dawnkik nading kammal ka ngaihsut khak leh – kei pen thungaipa ka hi kei ding hi.\nHUIHPI LAKAH SIKKIP\nPosted on Wednesday, May 21, 2014by Siam Kim\nNa paina peuhpeuh ah Topa in hong ompih ding hi.__Joshua 1:9\n1 Khang Tangthu 13-15\nSandy huihpi nakpi takin a nun laitak Matt le Jessica in Florida gam lam manawh-in gunkuang tawh a ciah mengmeng kula, tua laitak mahin upmawh lopi-in lei tawh kisukha hi. Huihpi in nakpi-in muut leuleu ahih manin tua mun san mah-ah a sikkip pen tui sungah khia suk uh hi. Tua hang bekin a suakta thei ahi uh hi. Amau genkikna ah tua sikkip khiasuk lo hi le-uh, “ka gunkuang uh kisia cip ding hi” ci hi. Tua sikkip omkei leh, cikziat a neilo huihpi in gunkuang pen nuaizan cip ding hi.\nI kha nuntakna ah zong i khamuan theih nadingin sikkip khat i kisam hi. Pasian in Moses a sih khit ciangin amite makaih dingin Joshua hopih a, tua laitakin Pasian in haksatna sungah a kingakh nading mun muanhuai pia hi. Topa in ama kiangah, “Nang tawh kong omkhawm ding a, nang hong taisan lo-in zong kong nusia kei ding hi... Na tuntunna peuh ah Topa nang tawh hong omkhawm hi” (Josh. 1:5,9) ci hi. Pasian in Joshua le amite “thukham laibu” zong pia a zuih ding leh lungngaih nading thu khunsak hi (tg. 7-8). Tua bek hilo, Pasian’ ompihna in zong haksatna tuamtuam nawkzawh nading tha guan hi.\nHaksatna thuaklah-in, muanlahna in i upna hong ze-et tak ciang, i sikkip bang hi ding hiam? Joshua 1:5 sung simpha in. I upna a kiam hun nangawn-in, Pasian’ thuciamna le ompihna tungah kinga peuh lehang, Amah in hong kemcing zo ding hi. – Anne Cetas\nI kha hong kem gige khat i nei-a,\nTuihualpi hong nun hangin zong bangmah kihtak i nei kei hi,\nA liing ngeilo suangpi tungah kikhihcip a,\nHonpa’ itna sungah kiptakin ding ngiitngeet hi. – Owens\nHuihpi nuaicipna i tuah khak ciangin, upna sikkip’ muanhuaina a sinkha i hi hi.\nMay 18, 2014 Church Program Audio File\nPosted on Tuesday, May 20, 2014by Htaung Kyint\nLai Siangtho Sinna(Pai. 2:1-10)~Asst. Pastor Zam Khen Khai\nMay 18, Church Program Audio All in One File\nSiampi thungetna~Asst. Pastor Ai Lian Pau\nYD thungetna~Lia Thang Suam Dim, Chairperson,YD\nLaamna~Ultimate Dancer Group\nBiakinn sumpi donna leh apna~Upa Khup Khan Mung, Advisor, YD\nPhatnala~ Marty Group\nThungenna(MBC Mission Excursion, Bangkok)~Associate Pastor\nNipi Sumpi donna leh apna~Tg. Dal Cin Suum, Accountant,YD\nPhatnala~Tg. Lian Sian Sing\nMawh sutna leh thupha ngetna~Lia Niang Sian Lun, Treasurer, YD\nKhangnote ading thunget sakna~Nu E. Sian Kho Zam\nHun uk~ Lia Lian Lam Kim, Secretary, YD\nHanthotna: Rev. Khoi Lam Thang, Honorary Pastor\n"Ka Nau Aw Khang MengMeng..."\nThupah piakna~ Church Pastor\nLungdamkoh thungetna~ Rev. D. Suan Za Thang\nArise & Shine !\nPosted in 2014 Sermon, Audio, Bible Study, Photo\nHUN KHAT LAI-IN\nPosted on Tuesday, May 20, 2014by Siam Kim\nTopa in Jonah a valh dingin ngapi sawl hi. Tua ngapi sungah Jonah sun thum le zan thum sawt hi.__Jonah 1:17\n1 Khang Tangthu 10-12\nMi pawlkhatte in Lai Siangtho pen tangthu maimai-in ngaihsun lel uh hi. Naupangno khat in ngal-khawhang khat a thahna, Ngapi in mikhat a nangvalhna, Noah teembaw bawlna cih-te peuh-in ciamteh uh hi. Thuzui mi tampite in zong hih tangthute pen limpha taka kigelh, gennop thupi anei cih ciang bek thei uh hi.\nJesuh in zong Jonah le ngapi tang-thu, Noah le tuiciin cihte zong gena: “Noah hun lai-in up mawhlohpi khatin tuiciin a tun’ bangin Mihing Tapa zong hong pai ding hi. Tuiciin a tun ma hunin, mite in anne zusa-in om uha, mo kipi, mo kikha-in nuntak ngeina bangin om uh hi. Tuiciin hong tungin tui in mi khempeuh a tupcip hun ciangdong, kuamah in bangmah a theihloh mah bangin Mihing Tapa hong pai ciangin zong kuamah in thei khollo ding hi” (Matt. 24:37-39). I upmawh loh laitak hong paikik teekteek ding hi.\nJesuh in Jonah ni 3 sung tawntung ngapi gil sungah a om mah bangin, Amah in zong han sungah ni thum sung omin thokik hi (Matt. 12:40). Peter in Noah thu le tuiciin thu gena, tua bang ngeei-in Jesuh hong paikik ding hun zong hong tung ding ahih lam hong phawksak hi (2 Peter 2:4-9).\nPasian in hong ciamkhin hi; tuate tangthu mawkmawk hilo-in, thuman tawh a kidim thute a hi hi. Ni khat ni ciangin, Jesuh hong paikik dinga tua hun ciangin eite lungdam-in, Ama’ angsung ah nuamtakin i tawlnga ding hi. – Cindy Hess Kasper\nTopa, nangmah kong ngak uh hi,\nNang hong pai-in nong ciahpih ding;\nNong kamciamsate kei’n ka thei,\nTuate um-in thuman ahih manin ka lungmuang hi. – Sper\nKhris hong paikik ding lam-en tek lehang, thu le late pen ahoih lam hong kaai ding hi.\nPosted on Monday, May 19, 2014by Siam Kim\nTopa’ thu ngaihsutna kip ngitngeta, ama lungsim geelna khang tawntungin kip hi. __Late 33:11\n1 Khang Tangthu 7-9\nKa naunu tawh Taiwan aa zumkhak ka khualzin kal ding ka ngaklah mahmah hi. Vanleng letmat zong leikhin-in, hotel khan zong ka kawmkhol khin uh hi. Ahi zongin ka khualzin ding nipi nih sapin ka naunu in thukin khat om ahih manin Singapore ah omsuak ding hong hita hi. Ka geelna khempeuh hong kipelh ahih manin ka lungkia mahmah hi.\nJesuh’ nungzuite zong a khualzinna ah a kinawngkai sak ciangin lungkim tuanlo uh hi (Mark 5:21-42). Biakna makai khat ahi Jairus’ tanu pen si dektak ta hi. Tua hun pen a thupi hun hi-a, Jesuh pen tua thu a zak ciangin Jairus’ inn lam masuan hi. Tua ciangin Jesuh hong khawl vat-in nungleh-et a, “Kua in ka puantual hong lawng na hi uh hiam?” (tg. 30) ci hi.\nNungzuite zong lungsauzo nawnlo ahih manin, “Mihon hi zahta lai-ah bang hangin kua in hong lawng na hi uh hiam? hong ci na hiam?” (tg. 31) ci-in dawngkik hi. Jesuh in natna nei numeinu tungah na lianpi khat piang ahihna thei gige hi. Ama’ natna hangin a siangtho lo-in kiciamteh a, kum 12 sung bang mipi omna sungah kihel khuan ngahlo hi! (etkak ding: Siampi 15:25-27).\nJesuh in tua nu tawh a kiho laitak, Jairus’ tanu pen na sikhin sawnsawn hi. Zekai lua ta – hunlap nawnlo! Ahi zongin tua banga Jesuh a zekai tak ciangin Jairus in Jesuh le ama’ vangliatna tampi mu zawkan hi – sihna tungah thunei pa!\nKhatveivei eite lungkim lohna lel pen Pasian’ geelna hizaw thei hi. – Poh Fang Chia\nI lungkhamna – Ama’ angvanna\nNa hoih a ii lo Pasian;\nPaampaihna citeng i thuak khit ciang\nHong itna manpha ei-a hita. – Young\nHong kinawngkai sakna ah Pasian’ geelna musiam in.\nPosted on Sunday, May 18, 2014by Siam Kim\nNote khat le khat sanggam ki-itna tak tawh na ki-it unla, khat le khat na kipahtawi siam un.__Rom. 12:10\n1 Khang Tangthu 4-6\nKa lawm khat in a nuntak nunung lam cianga sep ding khat ka man ci-in hong gen ngei hi. Tua pen a sanggamnu tawh Europe gamah khualzinna ahi hi. Amah ahihleh thumvei pai ngei-a, a sanggamnu ahihleh tung ngeilo hi. Ka lungsim hong sukha mahmah thu pen in a sihma teeiteei-a asepkhiat pen ahi hi. Tua in bang hong phawksak hiam cih leh ka nuntak sung tawntung kei-a ding bekin a nungta ka hiam, midang ading kihel lo maw, cih ahi hi.\nRom 12:6-21 sungah Pasian in Khris’ pumpi sungah kihel dingin hong koih ciang, i nisim nuntakna bangci gamtat ding cih hong lak hi. Hih mun ah bel pualam gamtatnate bekbek kigelh hi. Laihilh syate in lai ahilh uh ciangin amau’ ut thu hilo-in midangte’ phattuam nading ahi hi. Tua bek hilo tg. 6 le 8 sunga kigelh letsongte zong tua bang ahi hi. Paul in eite tungah hong vaikhakna ah: “note khat le khat sanggam ki-itna tawh na ki-it unla, khat le khat na lunggulhnate uh na kihuh ta un” (tg. 10).\nPaul in hong gen ciangin ama’ deihna ah a nuntakna pen midangte tawh nuntak khop ding ciang bek hilo-in, hong pai lai ding khangthakte tungah zong khaici hoih atuh nuam ahi hi. Piakkhiatna, zindonna, mawh kimaisakna, le kikhualnate in ama’ nuntakna mapi hi.\nI nuntakna ah i ngah letsongte pen midangte tung piak khiat ding i kungmui hisak ni. – David Mc Casland\nA piakhia ding hong huh in,\nA lian le akhawn khong hehpihna tawh,\nKa nuntakna le ka bangkim\nNang tungah kong ki-ap uh hi. – Murray\nNa kha a cidam nadingin, kiniamkhiat ding le midangte’ hehpih ding kisin in.


url: =Trump hunin NASA te’n Mars ah mihing asawlnading uh NASA in lamen ~ TK Lian :: ZOMI DAILY\nposted on 21 January 2017 at 7:37 am Lomkholna: News, Thangkhanlian, World\nJan. 20, 2017: Space policy experts ten a genna ah US President thak Trump in NASA programs puahpha dinga, Mars ah NASA ten mihing a kahsak theihna dingun vaihawm ding hi ci-in a lamet thu uh Space.com-te kiangah gen uh hi. Tu lianin NASA in 2030s ciangin heavy-lift rocket Space Launch System (SLS) kici zangin Mars ah mihing kahsak sawm uh a, tua dingin NASA ten Space Launch System (SLS) a bawl laitak uh ahi hi. Tua loin NASA ten Orion spacecraft kici space vanleng zangin SLS tungah mi a kahna ding zong a bawl laitak uh ahi hi. Orion spacecraft pen khat vei a sitna dingin kilengsak (one test flight) ta a, SLS pen a sitna kinei nai lo hi. SLS pen lawhcing takin a sitna kinei thei leh khapi, Mars leh space gamlatna munte ah mihing pua zo dinga, SLS banga rocket thahat om nai lo ding hi kici hi.\nPresident thak Trump in space program goluah ding (inheriting) a, tu lianin NASA space program in Mars ah mihing puakna ding a ngim laitak hi a, ahih hangin Mars ah mihing kahsak theihna ding sik vanzat (hardware) kinei nai lo hi ci-in The Planetary Society-te space policy director Casey Dreier in November kha-in Space.com-te kiangah ci hi.\nPresident Barack Obama in 2011 budget ngetna (request) ah NASA ten khapi ah mihing kahsak in dam takin hong ciah kik theihna ding Constellation Program kici a ngetna uh na nolh hi. Constellation Program sungah SLS leh Orion programs zong tawm khat kihel hi. Human-spaceflight experts-te sungah khapi sungah mihing omsak den theihna dingin a kisam masa pen Mars ah mihing kahsak masa sak loh phamawh hi cih kinialna lianpi tak om hi.\nTrump in zong NASAte’ Mars mission a vek in beisak dingin ki-um lo a, Trump administration in NASA ten SLS program phiat kik (cancel) sak in, private spaceflight company SpaceX kicite bawl heavy-lift rocket kici SLS sangin Mars ah mihing kahsakna dingin bawlsak dingin ki-ummawh hi ci-in SpaceNews managing editor Brian Berger in ci hi.\nFalcon Heavy rocket in zong Mars kah theihna dingin spacecraft sawl thei ding hi cih ki-ummawh hi. SpaceX phuankhia leh CEO Elon Musk in Mars ah teen theihna ding ngimna saupi (long-term goals) kinei a, SpaceX in spacecraft a tuang leh a hawl om lo (uncrewed spacecraft) 2018 ciangin Mars ah kisawl sawm hi ci hi. NASA in 2024 ciangin Mars ah station bawlna funding a ngah sawm laitak uh ahi hi.\nSource : Space.com/ Thang Khan Lian\nPrevious: US President a 45 veina Trump in President honna leh lopna hunah athugen\nNext: US President Thak Munlakna Lamdang, Vantung Gim Nam ~ John Hum


url: =ETLAWM MUALKUAM ZOGAM NUAM: Father's Legacy (Happy Father's Day)\nFather's Legacy (Happy Father's Day)\nKumsimin June kha ni-pi thum na pen PATE’-NI (Father’s Day) ci-in leitungin ciam teh ahih man in tua ni pen Pa te’ ZAHTAKNA leh PAHTAWINA aki piak ni ahi hi.\nKa PA ka it hangin ka NU ka it zaw hi cih ih neu lai in Zolai bu sungah hong ki sinsak pah phot ahih man in tuni dongin ta te in PA te sang NU te ki it zaw cih ei Zomi te ngaih sut na ah aki gen lo lah a hi thukhat om den hi.\nCost of Love: Father's Day vs. Mother's Day Spending cih lai bu sungah leitungah kum sim in $15.8 billion Nu te’ ni ading aki zat hangin Pa te’ ni ah $ 9.9 bek ki zang cih thu ih ngaih sut ciang ih Zolai bu sung a ih sim dan mah zong leitung aki zang toto dan hi cih zong ki mu thei hi.\nBangbang ahi zong ih thulu FATTHWER’S LEGACY ih cih bangin PATE’ hong nusiat letsong/Gamh pen namnih om a khat in ih muh theih a hi inn leh lo-neihsa/lamsa leh pilna/siamna te hi in a nih na in mit a ki mu thei lo kha thu tawh ki sai- nuntak tawntungna thu a hi hi. Tua thu tawh ki sai in LST in bangci dan in hong lamlak cih tawh ki kum ni.\nII kings 2:1-18 sung ih et ciang in Elijah leh Elisha te aki kehn dinghun uh hng cing ta ahih man in Elijah in Elisha kiangah “Nang kiang pan hong ki lak khiat ma in nang a dingin bang hong hih sak thei ding ka hi hiam? (Tell me, what can I do for you before I am taken from you?") a cih bangin Pa te in zong ih tu ih ta te a hi khangthak te kaingah kong nuasiat theih ding bang om thei ding ahi hiam ci-in ih dot ding thupi in ka ngaih sun hi. Tua banin Elijah in Elisha kiang adot cingin Elisha in “na vang liatna zah nih hong luahsakin” (Let me inherit a double portion of your spirit) ci-in a nget man in Pasian na lamdang sepna tampi Elisha tungtawn in ki mu thei hi.\nTu in FATHER’S DAY ih lungngaih kawm in PATE in ih khangsawn ta ding ih nusiat theih ih gamh/letsong lian pen in neih leh lam –min leh zate hi masa lo in Pasian tawh a khang akhang in a tawnkhawm sak te ih suah zawh na ding deih na ahi hi. Israel mi te in Jordan gun akan tan zawh uh ciangin Jordan gun sung pan a lak un suang tum 12 te put in “ Hih sungtum te bang acih nop na hiam( What do these stones mean?) cih khang sawnsawn te-in a theih na ding uh a deih na ahih mah bangin tu tung PATE NI in zong hih thu te mah ih ngaih sut kawm ding lung gulh na tawh kong gel a hi hi. (Hih Article pen ZLT-Japan pan ka hawm uh May, 2012 issue a hi hi)\nDr. Khup Lian Pau (Tokyo)


url: =US Immigration te’n Green Card bekbek akigawm in 8543 bawlkhialkha :: ZOMI DAILY\nposted on 16 May 2018 at 11:11 am Lomkholna: News, Sawltak, USA, World\nUS gamsung aom te, tunai in Green Card na ngahkha hiam? USCIS te’n tunai in aki piakhia Green Card honpikhat akikhialkha omhi ci’n Monday ni in pulakkhia uhhi.\nUSCIS (U.S. Citizenship and Immigration Services) te pulakna ah tuabangin akibawlkhial “Production Error” pen akigawm in 8543 hi a, tua akibawlkhial angahkha te in hong puakkik un ci’n genkhia cih Miami Herald pan kiza hi.\nAbeisa 2018 February leh April khasung in aki khakkhia Green Card ahih keileh Permanent Resident Cards akici honkhatpen Card tungah akikhial omhi. “Resident Since” akicihna ah amanlo in ki Print khiakha hi ci’n Federal Agency te’n genkhia uhhi.\nImmigration Agency te’n Statement akhahkhiatna ah tuabang amanlo in aki Print khiakha Green Card tepen U.S. Citizen ahikhin te ii innkuanpih te hi a, Form I-751 nuai ah US gamsung omtheih nadingin Residency ngetna abawlte hi ci’n pulakkhia uhhi.\nTuabangin Green Card tungah Print khialhna omkha ahih manin, Immigration Agency te’n tua akikhial te ahih keileh amau ii azat sitni te ki zasakding hi.\nTuabangin kumpi zumah Green Card khakkikding zaksakna hongki neihleh Prepaid Envelope tawh hongkipuak dinga, tua lai ip sungah koihin na ngahkhitzawh ni 20 sungin na khakkik kulding hi. Tua ahih keileh USCIS Field Office ah pai in na puakkik kulding hi.\nTuabangin Green Card aki bawlkhialte napuakkik ciangin Permanent Resident vaitawh kisai bangmah Status kikhelna omloding a, Green Card athakpen zumah atunkhitzawh ni 15 ciangin athak hongki piakik dinghi ci’n Immigration Agency te’n gencianna nei uhhi.\nAzenzen in hih aki bawlkhial Green Card atawikha te sungpanin gampualam zinkhiatding vaihawmna khatpeuh neikhin a, Green Card puakkik kul in, angak in aomlaitak nahihleh hihvaitawh kisai in USCIS te kiangah hih phone 800-375-5283 tawh hopih in.\nMalaysia gamsung aom Zomi te kipawlna Community Card tezong khatveivei kikhialthei a, tuabang hunciangin Zomi sungah mipil (amau leh amau khial akisa ngeilo) pawlkhatin zahpih in mawhsak mahmahthei uhhi. US kumpi inzong Green Card tungah khialhna nei in Print khialkha ahihleh, Community Card tepen aki Print khialthei dingmah hi ci’n theisiam ziauleng e….. Sawltak #zomidaily\nPrevious: Pilna, Ciimna leh Siamna ~ Sia Zam Sian Khai\nNext: Israel kum 70 Jubilee leh hun nunung kizopna ~ Pau Do Lian\nTg. Pau Lawm Khual (Ngente, kum 24) sihvui hunbawlna\nUSA, Arkansas pan Pa Cin Khan Tung (Naulak, Dimlo) in hongnusia\n“Burma Campaign UK” Director pa Kawlgam lutnading Visa kipialo ~ ZD\nZopuan bangci zat, koici khui, banghun ciang silhding


url: =Leitung Na Thailand Saang Kawl Ngam Maipha Pia Zaw Vaial Tu Kithoai « Nikonghong\nHome » Kawl Ngam » Leitung Na Thailand Saang Kawl Ngam Maipha Pia Zaw Vaial Tu Kithoai\nAbosa May tha Thailand Prime Minister Yingluk Shinawatra Japan ngam a pailai, Prime Minister Shinzo Abe inn ah vahaw in Kawl ngam Dawei ah Thailand company khat ii nasepna ahi “Dawei Deep Sea” mega project ah Japan company te hong tum natu, hong kihel natu thu son pui hi. Tuani ma, Kawl ngam tadensa te sungah a zing ciang Japan Prime Minister Shinzo Abe Kawl ngam haw tu aa, Dawei project taw a kibang Yangon Tilawa port project atu US $ 1.27 billion huna piak sawm ci thu nasia tatak kiat hi. Thai te na Dawei project sia lian lei ahikom amate nguak sep zawk sawm tatak ngawl ahikom, international company tatuam hong kihel natu, atatuan Japan company te hong tum tu dei vadel ahihang, Japan te in Dawei project saang Yangon Tilawa project kin zaw hi.\nAbosa May tha sungma, Kawl ngam president U Thein Sein le American President Barack Obama Washington DC white house ah kimu aa, Kawl ngam le USA kilaklaw sipuazi khanto natu “Trade and Investment framework agreement” vawt in letmat thu hi. Hi Trade and Investment framework agreement, namkhat in cileang USA ii huna, sia America taw khua ngei mama sipuazi a seam khawm zo ahi Thailand te zong na nga ngei ngawl lai hi. May tha sungma America le Thailand kumpi kizopna neizawk kum 180 cinh poai Foreign Ministry zumah kivawt aa, kum 180 sung kizopna taw kisai datpung lui tam mama lak in nasia tatak vawt hi. Bek dom ngawl Thailand prime minister Yinluk mama White House ah president taw thu son tu in theng ngei ngawl lai hi.\nTutaciang, Kawl ngam kumpite ngaisutna hong kilaih mama aa, leitung sipuazii haat, a lampui ngam tam mamate le, EU pan lampuite Kawl ngam haw in sipuazii seam khawm tu vaihawm siasua thong hi. President Obama na U Thein Sein sia a pha lamsang manaw in laihna nasia tatak a vawt ngam lutang khat hi ci ahikom, international zong na Kawl ngam sia hong thusim vaial hi.\nU Thein Sein America a haw zawk ciang Kawl ngam Kiukna (politic) le Sipuazi a nam 2ma a manlaang saseam in hong kilaito hi. U Thein Sein USA a hawma saang a haw zawk, kilaihna manlaang saseam hi. Leitung mun tatuam pan Businessman te zong, Kawl ngam taw kisai information a kisam babang olnotak le manlaangtak in nga thei vazing zo ahikom diksa mama uh hi.\nAbosa kum 3 hunlai, Kawl ngam in Sen ngam ahizong, EU, USA, Japan le Indiangam te taw sipuazi seam khawm nuam khu hi ci in kam hong laam hi. Tuabang sipuazi sepkhop thei natu ngam tatuamte ii muanna a nga natu Kawl ngam kumpi zong in hong hanciam mama hi. Tua ahikom tuazawk kum 2 sung president U Thein Sein White House dong hong haw thei aa, leitungbup ii etcik, zaatak ngam lutang dinmun hong nga hi.\nThai ngam sia Asean ngam teng ii center ah om ahibangma, Asean kizopna thempo ii center suak nuam in a hanciam tawntung ngam khat ahi hi. Ahihang tuni ciang dong a ngaisut bang tatak tun zo ngawl in haksatna tam mama sung kisann tato lai hi. Kawl ngam kilaih dan le amanlang mama kal suan ziate ih mu ciang, Thai ngam sang Kawl ngam vei Asean ngam teng in center hong suak masa zaw tu vei buana ziam ci nop huai kasa hi.\nDopha: “Myanmar gains affection in US, Thailand Loses Out” by Kavi Chongkittavorn (The Nation/Asia news Network)\nBy thawngno in Kawl Ngam, Leitung, Thutatuam, USA on December 27, 2013 .\n← Ph.D Nga Sizang Numei 2 Ii Thu Atom\tAre We Missing The Point or Have We Lost The Essence? →


url: =Leitungbup pulpi natna Theology ~ Rev. Dr. Pau Khan En :: ZOMI DAILY\nposted on 17 April 2020 at 1:27 am Lomkholna: Article, Paukhanen\nLeitungbup pulpi natna Theology (Theology of Covid 19 – Pandemic) ~ Rev. Dr. S. Pau Khan En\nKum 2019 kum beikuan a kipan Sengam Wuhan khuapi panin Coronavirus leitungbuppi hong zeelta hi. Kum 2019 kum a kipan ahih lam theih nadingin Covid 19 zong kici-a, agam agam ah atul aza-in kisi ziahziah ahih manin leitungbuppi kilauthawng kidipkua tek hi. Hih bang face book ah a thu a kicingin at theih ding hilo ahih manin, hih kong thugente zong kicing het-het lo ding hita leh tawm kong at nuam veve hi. Hong piankhiatna leh a dal nading kithei nailo ahih manin hangtak-a genngam ding hi nailo hi.\nAthei pen ding cidamna zato lam (medical science) te hi-a, amau gen tungsiah i theih nading leh i genngam nading om lo hi. Amau hong gen bang um-in hongsawl bang uh man ding sep ding pen ihih theih lian pen ahi hi. Hih pulpi natna Pasian thulam panin en-in tawm ka gennuam veve a, a thulu dingin hoh Leitungbup Pulpi Natna Theology (Theology of Covid 19 – Pandemic) kongci depdap hi. Hih natna, Pasian thu theology lam panin koici muh ding cih a gennuam lua ka hi hi.\nI. I BIAK PASIAN (The God We Worship)\nI biak Pasian pen na khempeuh a bawl a piangsakpa leh acing akempa (Creator and Sustainer) ahi hi. Amah a bawlpa mah in na khempeuh, na vannuai cingin keemin uk hi. Piansak khempeuh (Creation), hun (time), leh khangtaangthute a uk Topa (the Lord of history) ahi hi. Tua piansaknate leh khanghun (history) zong Ama deihna (Will) bangin uk hi.\nPasian deihna pen, Deih tawpna (Ultimate will), Ngaihsut deihna (Intentional will), a deihpakna (Circumstantial will), leh Damsak deihna (Remedial will) te ahi hi. Leitung thupiang khempeuh leh tulaitak-a leitungbup in i tuahkhak pulpi natna (pandemic) zong hih a tunga, a deihnate lak-ah khat teeiteei tawh kituak ding hi. Hoih lohna, siatna nangawn Ama deihna khat peuh ah kizang theih ahih manin Pasian in a etkhong leh a khahkhong hun om hi.\nII. I LEITUNG MUH ZIA (World View)\nPasian leh Ama bawlsa na khempeuh i telsiam nadingin Leitung muh zia (world view – Weltanschauung) kisam hi, cih German theologian Immanuel Kant (1724 1804) in genngei a, kikipsak pah hi. Adam leh Eve in Pasian thu a manloh khit ciangin Eden huan nuam pen ciamsiatna thuakin hong kisongsawlawi ta hi. Munnuam kimlai munnuam lo, ki-el puakna leh natna satna namkim a omna leitung hong suakta hi. Tulaitak-a i thuak Coronavirus Covid – 19 zong Pasian ciamsiatna leitung ah a om thei ding mah hilel hi.\nTu-a sang a lipkhap huai zaw pulnatna nangawn hong laan theih lai nading ciamsiatna (cursed) leitunga a teeng ihi hi. Buddha Gotama (623 BCE – 543 BCE) in ”’Mihing a pianna pen gentheihna (dokkha) thuak dinga piang hi hang,” naci hi. Ciamsiatna leitunga teeng ihih manin natna namkim zong a om theih a laan theihna leitung ahi hi. Genthuakna pen mawhna dan (penalty) bekbek zong hikhin pah lo hi. Hi bangin leitung muthei lehang, i gentuah nate i sangsiam zaw ding hi.\nIII. KHANG TAAGTHU (History)\nTutawm hilo-in mihingte khang taangthu sungah deih huai lo siatna tamveipi na tungngeizo hi.\n1) CE 1346 – 1353 kum sungin leitungah pulpi natna tungngeizo a, tua pen sihsia (Black Death, Latin – atramors) na kici-in, leitung mi awn 200 bang na na si uh hi.\n2) 1665 – 166 kum sungin London ah pulnatna na tungin mi 70,000 si hi.\n3) Kum 1666 kumin London khuapi meikang hi.\n4) Kum 541 – 542, Justinian pulpi tung hi.\n5) Kum 1918 – 1920 sungin Spain bukkhuhpi (Spanish flu) tunga mi tampi si hi.\n6) Kum 1941 – 1945 sungin ‘Holocaust’ kici German kumpi Hitler (Nazism) in Jew minamte awn guk that hi.\n7) Kum 2009 – 2010 Leitungbup vok natna (Swine flu) tunga, mi tampi in gimngah hi.\n8) Leitung Galpi Masa (1914 – 1918) in mi awn 40 bang si-in Galpi Nihna (1939 – 1945) ah mi awn 85 bang si hi.\n9) Kum 1950 – 53 Korea gal ah mi (awn 3) bangmah si hi. Ih genkhak loh gamsung gal, gampua gal tampi omlai ding hi. Kong gennop bulpi in, bang dinga Pasian in khang taangthu sunga mi hizah sihna enkhong mawk ahi hiam? Natna, satna, gilkial dangtakna leh gal kido a, mi tampi a sih zuahzuah laitak-in Pasian koi ah om mawk a, bang dingin hite enkhong mawk ahi hiam? Dotlai ding a hoih pen in, hite Pasian bek mah mawhsak ding ahi hiam? Mihingte in hih buainate ah bangzah vaipuak nei uh ahi hiam? Mihingte gitlohna leh buaina, haksatnate Pasian in hong et khong, hong awlmawh khol loh hun om thei lua zen ahi hi.\nIV. MIHINGTE’ SEPKHIALH HUN (Human Beings’ Misdeeds)\nPasian in mihingte Ama lim Ama mel banga hong bawl ciangin sia leh pha khentel theihna leh teeltawm theihna’ng hamphatna (freedom of choice) anei ihi hi. Tua teeltawm theihna i zatkhialh ciangin agah pen ei mihingte tung mah ah hong tunga, ei leh ei-a ki tuisa kibuah ihi hi. Mihingte khang taangthu sunga i tuahkhak haksatna tampi pen ei leh ei tuisa i kibuah khak hun tam mahmah ding hi. Mihingten bel, Pasian ngawh zel, Satan ngawh zel-in ei i kipengsak den hi. I thuakding teng thuak a, i paat dikdek khit ciangin kipuah phat, kilep phatna beekin neih ding ahi hi. Tuaciang beek in Pasian i koh ding ahi hi (2 Khang. 7:14).\nV. PASIAN VANGLIATNA KILANG (Manifestation of Gods Power)\nLeitung pen siatna namkim a omna mun hi-a, tualai ah mi a i pian man a, i thuak khak te (natural disasters), gitlohna hanga i kituisa buahkhakna leh i thuak nadang khempeuh haksa sa-in patau-in dipkua a, lawhsapna (crisis), dongtuahna lian pen i tuah hun laitak pen Pasian vangliatna i telmuh nading hun hoih pen ahi hi. Mangkangte laigelh siam mipil C.S. Lewis (1898 – 1963) in ”Mihing tate lawhsapna, buaina leh mabinna hong tamin, mihing tate hong cimawh luat mahmah ciangin Pasian vangliatna leh lawhcinna hong kipan thei pan hi,” cingeu hi.\nVI. TUHUN A PULNATNA PAN I SIN DINGTE (Theological Lessons from Pandemic)\n1) Apiang thusia lasia leh pulnatnate Pasian theihlohkal, lusukkal a, a piang hilo-in, Pasian phalna tawh apiang vive ahi hi (Late 121, 91).\n2) Ciamsiatna leitung ah teeng ihih manin siatna i phutkhak ding mah ahi hi. Lunglau kei ni. Pasian in i thuakna hong mu gige hi.\n3) Kumpite leh zato lamte hong sawlna bangin i kikep kawmin i lungsimtawng pan natna ngahte i nawlkhin kha peuhmah kei ding hi. I puasiah, i gimneih, i koihdak kha kei ding hi. Hih natna in mawhna daan hi zenzen lo hi. A damkik thei lua ahi hi. Tuabang mahin, hih pulnatna hangin neek ding dawn ding tasamte i en khong hetkei ding hi. I vaihawm theih bangin vaihawmin, neeksam taaksamte i panpih ding hi. Midangte dongtuahna pen ei adingin itna lah nading hun hoih pen ahi hi (Matt. 25:31-46). Pasian in tua dinga zong a na phal himai thei hi.\n4) Pilvangin i kidawm dinga, ahi zongin i laukhengval het kei ding hi. Pasian in Ama tate a puak lah ding uh van hong suan ngeilo hi (1 Cor. 10:11-13). Hih leitungbup pulnatna in Pasian vangliatna a kilat hun, Amah a um mite in Amah a sutna a lahkhiat hun hoih pen ahi hi. Kumpite leh nautangte tawh kop-in midangte ading sepkhiat hun hita hen. Midangte ading sepna tawh Pasian ading teci pang ni. Hih in Covid – 19 in hong hilh Pasian thu (theology) ahi hi.\n5) Leitung gamlian, gamhaute in a neihsa hauhna, liatna leh thauvui thautang ngen muangin, suangin, thugen uh hi. Pasian in a neu pen lungno (virus) tawh leitungbup buaisak ziau hi. Mihingte hong thuhilhna zia khelziau lel hi. A kiliansak, a kihausakte sukniam nadingin muhtham lo virus lungno zang hi.\n6) Pasian tate, i kampau, i mukpau leh i gamtatte kidawmin i pil om ding hi. Laukhengval, dipkua gawp hetlo-in hong ompih Pasian muangin i khamuang ngam hithiat lel ding hi. Rev. Dr. S. Pau Khan En (Pastor Emeritus)\nPrevious: Pianna Tuunnu lungdam sak in ~ Rev. Hen Khan Go\nNext: Makai MP te’n Tanupi mun honglakding lunggulhna ~ Khup Lian Thang


url: =Hawmsiam nungta nebum puksi ~ Pau Sian Lian :: ZOMI DAILY\nHawmsiam nungta nebum puksi ~ Pau Sian Lian\nposted on 5 March 2019 at 8:10 pm Lomkholna: Article, Pausianlian\nKhantohna tawh kisai muhna tuamtuam lakpan tangpi thumanna ahihkeh hawmsiamna tawh khantohna (development as distributive or social justice) thu ih sung dinghi. Tangpi thumanna ahihkeh hawmsiamna tawh khantohna’ muhna ah zawnna khiap ding pen thukin masak a hihi. Hawmsiam na cihmah bangin mizawng le mihaute’ dinmun kikhaihna a kiam nading hahbawlna a hihi. Hih khantohna’ muhna-ah gamkhat’ hauhna tehna a hi GDP, GNPte thupi masa lozaw kik hi.\nSumlepai a ultun gamkhat ih hauhna tehna GDP, GNPte sangin mipi bup’ nuntak khempeuh a huamkim khantoh khuasak khop ngeingaina thupi masa hi. Banghang hiam cih leh a khangtosa gam pawl khatkhat ah mihaute tehzawh loh phial mawkin hau napi, tua gammah ah neek ding nangawn neilo-in a puk si ziahziah zong na om theimawk hi. Gentehna-in, mipil Joseph Stiglitz muhkhiatna–ah USA gambup sumlut 25% pen mipi bup pan 1%te khut sungah om cimawk hi.\nUNDPte’ muhkhiatna ah leitung bup mi khempeuh lakpan 1% te’ khut sungah leitungbup’ van manphaneih (global assets) 40% omin, mi 2%te’ khutsungah 51% om a, mi 10% te’ khut sungah leitungbup’ van manphaneih (global assets) 85% om ci mawkhi.Leitung bup mihing khempeuh lakpan 50% in global assets 1% bek nei ci laihi. Leitung bup a mihaupen 500te’ sumngah pen mizawng pen awn 416 (million 416) te sumngah sang tam zaw ci laihi. Tua a hihmanin tangpi thumanna ahihkeh hawmsiamna tawh khantohna pen hong deihhuai mahmah hi.\nMihaute’ hauhna le mizawngte’ zawnna a kikhaihna a kiam semsem na dingin le hauhna, nopsaknate kikim takin hawmsiamna tawh khantoh theih na dingin lampi, zialetong, dan nam tampi om a tuate lakpan tangpi bulphuh sepkhiatna (social services) zong a kizangthei pen nam khatin kihelhi. Tangpi bulphuh sepkhiatna (social services) te’n zawnna khiam (alleviate poverty) hi. Neihsa lamsate hawmsawn kik thei hi (redistribution of wealth). A ki langlek tangpi nuntaknate lemkik hi (reduce social inequities). Tua hihmanin tangpi buaina (social problems) te kiamsak-in mipite’ cihtheina sangkhatin hihtheihna zong khangtosak hi.\nTangpi bulphuh sepkhiatna (social services) ah a diakin sang pilna (education), cidamna (health), tangpi nunna nopsakna (social welfare), nuntak kivakna huhna (livelihood assistance) and tangpi patauh venna (social security) te tawh a kizom sepkhiatnate thupi hi. Thu khat ah a tung a kigelhsa tangpi bulphuh sepkhiatnate pen a kisam taktakte’n a ngah theih nading, a zat ziauziauh (accessible) theih na ding un muibun tak le kicing takin (effectively and efficiently) a kisepkhiat ding kulhi.\nTua a hihmanin hih tangpi bulphuh na sepna a sem, a geelte’n ka sepkhiatnate’n a kisamte a bun takpi mah hiam? A kisap hun-in, a kisapna ah zat ziahziah, baihtak-in a zat ziauhziauh theih dingin ka nai om hiam (accessibility)?, cihte kidot det kulhi. Unite Nations Economic and Social Comission for Asia and the Pacific (UNESCAP) te’n tangpi bulphuh sepkhiatna ah a zuihloh pelmawh thu (3) nakhung uhhi. (a) Tuntheih ziauhna Mun (locational accessibility), (b) Kisap Hunin zattheihpahna (temporal accessibility) le (b) Muibuntakin zattheihna (effective accessibility) cihte a hihi.\nTun theih ziau na Mun (locational accessibility) cihna-ah tangpi huh sepkhiatna pen koimun, koikhua, koigamah kipia cih, mun le gam kigamlatna hong thupi hi. Lai sinna sang, zato, kumpi zum cihte pen khetawh tun theihna ah koih hamtang huai hi. Mipi’omna tawh kilometer (8) sang gamlak zawkloh ding thupi hi. Kawlgam a university tamzawte bang gamlak ah kikoih-in, bus bek tawh kipai thei a, a sap man lah tam, deih hunhunin pailo ta sawnsawnin, nisa guahzu nuaiah hun le nai tampi bei-in kipai himawk hi. Kilawm hetlo hi.\nKisap Hunin zattheihpahna (temporal accessibility) cihna-ah nai bangzah sung mipite huhna piazo hiam? cih hongthupi zeel hi. Zato, dammawh kilahna (clinic) munte mipite’ kisap hun-in tuntheihpah, zattheih pah ding kisam hi. Tuate phadiak bang nisim a hong uh hiam? Nai 24 sung a kiging den uh hiam? A kisamte’ kisap mahmah hunin huhna a kipia khia mah hiam? NGOte’n khaici tuhhun ma, a hun lap-in khaici hong hawm uh hiam? cihte limtak sitkul hi.\nMuibuntak-in zattheihna (effective accessibility) cihna-ah hih tangpi bulphuh sepkhiatnate’n a kisamte’ kisap taktak a sepsak zo hiam?, cih hong thupi dinghi. Gentehna-in, cina gim, bangmah ne zo nawnlo, zatui bek tawh aki namtak khat cikhum le bawngnawi tawh natveh sangin sum zawh zahzah tawh va vehna pen muibun nasepna hi pah hi. Mei kisam mahmah khua khat-ah, ganhing khawiding va hahbawlpih masak khakna cihte a omloh nang kidop huaihi.\nTangpi bulphuh Sepkhiatnate a Nawngkaisakte:\nHih a tung a pelmawh thu (3) te pen tangpi bulphuh sepkhiatnate a ngahdingte’n a ngah ding zahin a ngah nanguh, a kisamte’n a kisap hunin a zattheihnang ngaihsutna ah kal masa suan nading theihsak kiauna hipan hi. A kicing zaw-in etbeh le hang, (1) Sumlepai haksatna (economic barriers), (2) Amun, agam gamlatna (geographical barriers), (3) Kiukna’ nawngkaisakna (administrative barriers), (4) Mi kideidanna (social barriers), le (5) Gambuaina le\nkhuahunsiatna (conflict and disaster situations), cihte hi. (UNESCAP, 2002).\n1. Sumlepai Haksatna: tangpi bulphuh sepkhiatnate-in mizawng daipamte huh ding hinapi a kisam tuamtuam hangin tua mizawngte’n zangtheihlo, phattuam pih zolo thei uhhi.\nSangpilna (education) a mawkna-in sinsak hang, laisimbu man, suanglai man, laibu laikung man, tuition man, sangpuan man a kipan lamsap na nangawn kisam thei hi. Tua kawmkalah, naupang pawlkhat-in sang a kah uh sang, a pualam nasem le-uh nulepate sumtawh a huhzo bang na omphial thei hi.\n2. Amun amual Gamlatna: sang pawl khatkhat pen setbing lo tawh tun zawhlohna, gunkuanglo tawh tun theihlohna mun ah kikoihthei se hi. Khuakhung munsang pen ah zato kikoih leh gal etleng a hoih teutau phial zongin cinate tung zolo ding uhhi.\n3. Kiukna’ Nawngkaisakna: laitheilo, sangkah ngeilote’ kiang zatui ngahtheih nang form dal (3) val bang a pha fill-up sak tadih le hang ammang-in, zatui bang deihlo zo zaw phialmawk ding uhhi. Innkuanlai, gammihihna card (INC), nausuahna lai (birth certificate), hausapa’ thauhkhansa, letmat cih denkeite kidop huaihi. Tua bangmahin hih sepkhiat na pen tangpi bup, mikim a ding a hihlam a theihna dingun thu (information) zaksak, theihsak kawikawi ding zong kulding hi.\n4. Mi Kideidanna: RCte bek, AG suak masa ding, cihdan a kipan, bang beh? bang minam? Galkap uliante tawh kimeltheihte maipha ngah diak cih bangin deidan khak lohding thupi hi. Tua bang mahin tan (10) peuhmah zo ham tang ding, numei naupang kingahlo, ci-in laitheilote pampaihna neilo bek themlo-in a pusuak khia zolo piteek puteekte, naupai numeite, cidamlote, khelbai zawngkhalte nangawn a huam sepkhiatna hih ding thupi hi.\n5. Tualgal, gambuaina leh khuahunsiatnat: Hihte a tangpi bulphuh nasepnate nawngkaisak bekthamlo-in, khaktan hi. Kachin gamah tualgal a om man-in, mipite galtai-in lai sinman lo uhhi. Nargis huihpi hangin sang tampi sia-in, ki suplawh, ki zawnlawh, kisihlawh hi.\nHih tangpi bulphuh nasepnate limtak hanciamin hahbawlle hang mihausate’n suplawh tuan vanvan samlo, mizawngte zong hauto semsem veve ding a hong nuam lingling peuhmah dinghi. A sumtuan omlo “win-win situation” hongsuak dinghi. Hih thusim a thei khinkhiante lakpan Bill Gate bangin a sumlepaite tawh mi zawng mi cimawhte huhna phung (Bill & Melinda Gates Foundation) nei-in, mihuh kizen mahmah uhhi. Tua hilo-in, sumlepai ngahna bek na ultun sakkha le hang, namlian le namneu, mizawng le mihau, khuapi a omte le khuata a omte’ kikal-ah ki galbawlna, ki hazatna, ki elna, ki thangpaihna hong tamsemsem-in, huaihamna, angsung bek theihna tawh hawmsiam loh manin a tawpna–ah, “nebum puksi” cih dinmun ki tung ding hi. Pau Sian Lian\nPrevious: Zomi Baptist Association of North America (ZBANA)\nNext: Aphawk huai mahmah Pu SB Len Cin Thang\nChristian nuntakna ~ Deih Tung\nTha thak la zel in\nZIUSA Reports on UN Human Rights Council – The 2015 Social Forum


url: =Zawhngeu ngawng ah long awksak ni ~ Zam Sian Sum :: ZOMI DAILY\nZawhngeu te’n zusa nene mawk ahih manin zusate zong thuak zo nawnlo in kipawlkhop ding hong ngaihsun uh hi. Tua ciangin akua maciat kizasak in meeting khawmpi neihding pulaak uh hi. Tua khawmpi ah zusa ahih thei zahzah kah ahih manun tampi pha uh hi. Innzusa, gamlak zusa, ciikpi leh zulei te nangawn thu kikum dingin pai neinai uh hi. Ahi zongin tua kikhopna ah zusa apil, ahai, ahau azawng, athudik agilo, etc. cih bangdan in akibanglo tampi kihel uh ahih man un thuzong hoihtak kikum theilo in amau tumtek in pau sapsap geuh uh hi.\nTua ciangin khat hong dingto in, “Guai aw hibang nianua tawh vai kihawm theilo ahih manin apil asiam pawlkhat makai dingin iteel kul ding hi” acih leh avekvua thukim pah bilbel uh hi. Tua ciangin makai vaihawm ding hong kiseh pah ziahziah uh a honpikhat mah hong teelkhia thei uh hi. Tua makai lakah hun-uk ding khat kiseh in kikupna hong kipan ta uh hi.\nHun-uk zusa zong hong dingto a, “Ei teng lakpan gennop pulaaknop vewvew anei i omleh hun themkhat pia ni” acihleh honkhat dingto pah a zawhngeu tungah alumkim lohna te uh suutsuk deudeu pah uh hi. Pawlkhat bangin zawhngeu in hong thatpah lo-in ideeksi hongdawn phot in tua khitteh isih masiah hong mawlpihpih photse pen na salua ing ci uh hi.\nTualeh adangte zong hong ding ngeingai in amau thuakna leh atuahkhak thute uh hong pulaak latlat ciang un meeting kah zusa khempeuh kisatsuah gawp uh hi. Thangpai lua uh ahih manun phuu la ding aci tawh, miksi bang kaneu zenzen hang saipi zong kikta keng aci tawh, tha leh tha kisisak ding aci tawh diang ngeingai in pawlkhat bang amai vua tutphah khawng sat dapdap liang uh hi. Tua ciangin hun-uk pa hong dingto in, “Guai aw thangah thei mahmah hang. Tu a bangding mah hi. Ahi zongin tunah bang sem masading cih kikum phot ni,” acih ciangin damdam in hong daikik uh hi.\nTua ciangin lehdo ding hihang, thatding hihang, haltum ding hihang ci-in ngaihsut piakna hong nei ziahziah uh hi. Ahi zongin makai pawlkhat te in amau dinmun leh gaalvante angaihsut uh ciangin tua ngahsut piakna te pen hoihsa napi un piangthei sa nailo uh hi. Pawlkhat te hehpah uh hi. Tua laitak athu muzaw deuh khat hong dingto in, “Guai aw, tua that ding haltum ding nacih te uhpen tulai ei dinmun tawh hithei pak nailo banah tua dan paizia pen anunung pen a zatding hipan hi.\nAmasa in ei leh ei ih kidal phot kul ding hi. Ei leh ei ih kidal nading in tua zawhngeu lah thazawh nailo ihihteh asi ngam pawlkhat kipia khia in zawhngeu ngawng ah long awksak leng ahoih keiding hiam. Tua hileh zawhngeu paipai na ah ging langlang ding ahih manin zawhngeu hong muh ma-in ivek in kihem thei pah ding hihang,” acihleh avetvua hi sapah lian uh hi.\nTua khit ciangin avekpi un, “Zawhngeu long awksak ding” cih thukimna hong neita uh hi. Tua leh makai khat hong dingto in, “Zawhngeu long awksak dingin kua kipia khia ngamding ihiam?” ci-in adawt ciangin kuamah apau aham om peuhmah lo aimitdeh bangin dai dipdep gai uh hi. Tualai tak zawhngeu cidamlo zusa zong aman zo nawnlo akang liangliang apai khat tua zusate kikhopna gei vanawk kha sese hi. Tua leh zusate zong kiphawng gawp kithehthang gawp in akhepi masuan ciatvuah taikek gawp uh hi. Tua bangin akithehthang gawpna hang un kuamah ki en kikhual zo nawnlo in ki palkha gawp kituanciil khagawp uh ahih man un atai zo nawnlo pawlkhat cianlai uh hi.\nTua acianlai sunh tengzong aki et ciang un apil athahat zawdeuh teng leh denlam a si ngam ing ci a tutphah khawng asat dapdap tepawl mukha nawnlo uh hi. Makai pawlkhat zong kimu zo nawnlo hi. Tua aom lai sunhteng in zong ithukimna kheel kik ding ihiam, ahih keileh bangcih mawkding ihiam ci-in nasiatak in hong kikum leuleu uh a, atawpna ah kheel dahni in puahpha ni ci-in hi bangin khensatna la-uh hi, “Zawhngeu in zusate hong neekneek mawkpen kiheh mahmah hi. Tua ahih manin zawhngeu ngawng ah long awksak ding hoih kisa hi” cihciang tawh thukhupna nei in amau munciat ah kikhen kik uh hi.\nTheihding: Hih atung a tangthu pen ciamnuih kawm kipuahkawm cih ngimna tawh akiphuak tawm hi. Ataktak banga sanding leh ngaihsut ding hilo hi. Zam Sian Suum – Zomi Daily\nPrevious: Nazi lungkim nading bangteng semding nahiam? ~ Naalian Zomi\nNext: Min Gelhzia ~ Rev. Gin Khan Nang


url: =Malaysia gamsung ahzong Zika Virus ki patau mahmah ~ ZD :: ZOMI DAILY\nMalaysia gamsung ahzong Zika Virus ki patau mahmah ~ ZD\nposted on 29 August 2016 at 7:41 pm Lomkholna: Health, Malaysia, News, Sawltak\nSingapore gamsung ah Zika Virus anei omkhin cihpen ihzaksa ahihi. Malaysia, Johor Baru panin Singapore gamsung ah nisim in aki lehsuk, aki lehto omden ahih manin Zika Virus zong Malaysia gamsung ah honglut pheiding ki patau mahmah cih theSun Daily pan kiza hi.\nMalaysia Health Minister Datuk Seri S. Subramaniam inzong Malaysia gamsung panin nisim in Singapore gamsung ah nasem in aki nileh tampi omden ahih manin, hih Zika Virus pen kilawhding baihmahmahding hi cihi.\nTuabang in Malaysia gamsung Johor Baru ah teengin Singapore ah nasem in aki nilehden pen mi 150,000 leh 200,000 kikalbang phading ci hi.\nHealth Ministry in hih natna pen aki lawhloh nading in hanciamtheihzah in ahanciam hangin kilawh vetloding cihpen hamsa mahmahding cihi.\nTulaitak Singapore gamsung ah Zika Virus a ngahding in aki ummawh 41 bang omkhin cih Singapore Ministry of Health in Monday ni in tangko khia uhhi. Malaysia leh Singapore gamnih kikal nisim akilehte pen Bus, Car, Train cihte banah mi tampitak in Motorcycle zang uh ahih manin hihteng avek in nisim sitkhit detdingzong baihloding cih Malaysia Health Minister in tuni Press Conference ah genkhia hi.\nMalaysia gamsungzong thokang Mosquito tammahmah ahih manin, hih Zika Virus honglutphei in, thokang te’n hongpuak kawikawi mawkleh thakhatthu in mi tampitak kilawh ziahziahding ahih manin patauhhuai mahmah hi. ZD Sawltak #zomidaily\nPrevious: Tate it dan zong siamkul hiveh aw ~ Rev. Thang Do Khen\nNext: Malaysia, Klang: Gas bung puakkham hangin aliam nupinu sita\nTedim – Yangon Direct Zotaang Bus Express honpawi\nPilna ngahin kalsuan tohna\nRohingya tebek UN Card kipiahen ci’n Malaysia Minister khatin genkhia ~ ZD\nPuteek khatin azangmul botin agei ah a ihmu numeino tungah khiatphei sese\nSatpiang Mutpuak ~ Zam Thuam


url: =A Buai Huai Simsim Mipilte le " I" Laimal\nA buaihuai simsim Mipilte le “I” Laimal Laimal “I” pen mikang lai-in “kei” cihna hi-a hih laimal pen tu laitak leitung gamvai le sumbawlna vaite-ah a kiza mun simsim, a minthang diak mikang kammal pawlkhat ah na kihel lingleng thei sehi. Tua a kiza mun simpian, “I” laimal a kihel hamtang kammal pawlkhatte le thupiang pawlkhatte kong kumnuam hi. Tua kammal te-in, “ idiot, intellectual, inclusivity, information technology” cihte a hi hi.\n2016 beikuan in The Black Swan cih laibu gelh mipil Nassim Nicholas Taleb in “I” laimal kihel kammal lomkhat hong phuangkhia hi. Tua kammal in “Intellectual Yet Idiot” cih hi-in a tomin, “IYI” kici hi. Tua kammal deihna Zolai-in letkhia lehang, “A hai cimciam Mipilte” cihtheih ahihi. Hih kammal in tu lian laitak mipil kici honpi khatte’ dinmun hong kilang sak lua ahih manin kammal zatdan ki pakta simtek hi. Banghang in hih kammal (IYI) pen aki zakteh telnop kisa mahmah sehiam cih a nungsang tangthu pawlkhat sut masa dih ni.\nGalpi nihna pian khit-a kipan leitung ah gamlesa vai dipkuat mulkim huaite ven nading le gam khempeuh sumlepai khantoh khop semsem nading ngimna tawh US kumpi makai-in gam tuamtuam kumpi-te in Bretton Woods thukim na khat 1944 kumin hong neithei uhhi. Tuatawh ki meizom in leitung kiheizia thak (new world order) khat hong kipan khia-a leitung bup gamte kipawlna UN, sum-vai kipawlna World Bank, Asia Development Bank cih bangte kiphuan pah phangphang hi. Tua te tawh ki meizom in European Union (EU), NATO cihdan gamtuamtuam kipawlna dang honkhat in nungzuih pahhi.\nHih leitung bup kalsuan zia ding hong makaih kipawlna thak-te in a sawtlo-in mi pawl (class) thak khat hong phuang khia pah uhhi. Tua mi pawlthak-te pen a pilna sang sindiak pawl (technocrat class) ci-in kisam a, tangpi bup sang nuntak nuam zawdeuh, a pildiak, a siamdiak, thunei diak pawl tawmno, nuhthial-te (global elites) hongsuak uhhi. Leitung bup kalsuanna ah thunei diak hih nuhthial pawlte pen leitung bup-a university hoih pen ahi Harvard,Cambridge, Yale cihdan a minthang vangvang university lianpi-te pan sang mante hi-uh a, UN, WB, ADB, EU cih-a kipan leitung bup gam tuamtuam a kumpi makai 40% bang pen hih sangte pan a man khinsa te vive na hi-uh hi. Tua bek thamloh media minthang tuamtuam, NGO kipawlna teng mah zong amau khutnuai vive ah humsa ahihi.\nHih nuhthial pawlte pen leitung bup in ki pummuan ngiat a, a mau cihcih, amau gel bangbang mittaw sialkhau let bangin a ki zui ngeungeu a, amau sepkhiatna te a sitsak kik (check) ding mi muan dangzong ki neilo hi. Amau nasem maw/ semlo cih tehna bek mipite-in mau sepna gah-te mawhmat theihna (justification) ih neihi. Nuhthial-te siamna dandan tungtawn in hamphatna le hamsiatnate leitung bup-in a kithuak hong suakhi. George Friedman genna ah leitung bup-in makai nuhthial-te cih bangbang pummuan in ih zuih langlang laitak-in kuama upmawh kholh loh tuahsiat na lianpi nih kinawk khain, tudong mah ki buaipih mahmah laihi, cihi.\nTuahsiatna masa-penin 2008 kum-in leitung bup sumbawlna lam kisongsawlawi-na (economic crisis) ahihi. Leitung bup hong lok, hong pei gawppat in kibuai pih mahmah hi. Sunkhat, zankhat thu-in mi tampite nuntakna hong ki bungbu tun-in nasep neilo khutdawhngen hong ni khan ziahziah hi. Makai nuhthial te kuamah in hihbang ih tuahsiat dinglam genkhol theilo bek thamlo-in, amau mahmah angsum huaiham na hang-a leitung bupin a kituahsia mikmek hongsuak hi, ci-in George Friedman in na genhi.\nPolitic lamah zong makai nuhthial-te mahin leitung bup politic paizia pen damdam in hong kihual semsem in, a sawtlo-in leitung bupin liberal democracy cih kawl-lukhu nuai khat-ah vangam ih malep khawm dinghi, ciden uhhi. Leitung tangthu zong a thak gelhluat ding hong omlo in leitung bupin ngeina khat nuai-ah ankuang ki um khawm ding hi, a cihcih kawmkal laitak mahun, 2014 kum in Russia in a gam veng Ukraine-te zawhthawh bawl-in Crimiea gammeng tuh ek uhhi. Arab gam tengzong liberal democracy ngei-na zui ding cih sangsik ISIS te a kipan Muslim luanglet tampi-in a ciangciang ah amau Muslim ngeina le upna ultun sakna tawh hong kilal sak mahmah uhhi. Leitung bupah liberal democracy hu hau-in daihna khangding cih thadah gam tampi ah ak ihmu bang-in ki patau zaw semsem hi. Leitung bup ah a hau pen ding leh thu nei pen ding khat-in kingap kingkeng China gam bang democracy system kul-a sa hiaulo communist kumpi makaih sa ahihi.\nMakai nuhthial pawl-te a kihawmthawh mahmah na hang lianpi pen-in 2008 a sumbawl na tuahsiatna leh politic lam a ngongtat euheuh thei kumpi-te’ vaite a lemtang thei pen dingin ki koicih mahial bawl thei dinghiam cih dawnna (solution) tudong mahmah a muhzawh nailo uh hang hidiak hi. Dinesh DSouza genna-ah tu laitak leitung kihuang dan hong huzap diak thu thum om a tuate in gam tuamtuam sumbawldan (trade) hong khel globalization, gamdang pemna (immigration) le setkhuak pilna (technology) cihte hi-a, tua kikhelna te a lemtang theipen-in vaihawm taktak dingin nuhthial pawl-te kiging nailo uhhi, cihi. Kiging lobek thamlo amau aituam thu neihnate khauh semsem, kip semsem na dingin hih thu thum-te molhtum bangin zang uhhi ci-in mi tampi in mu-uh hi.\nLeitung nuntakna hong pingpa vei kikhelna tuamtuamte’ gu a thuak taktakte pen nuhthial pawlte hi masa lo-in khua-ul luangin nisim lokuan nasem nautangte ahihi. Tu laitak mipite bangzah takin thasan in nasem tase mah leh uh a sum lut uh khancip mahmah in, mizawng mihau kilkhaihna (gap) uang tektek mawkhi. Koi gam-ah na om zongin a zawngsa nahih leh na zawngsuak dinghi, cih dinmun tungtahi. Michael Sandel genna-ah, leitung mun tuamtuam-ah nasem nautangte aw, lunggulhna, kipiakkhiatna, thupitna-te makai nuhthial pawlte-in ngailo, thupi simsak lo-bek thamlo-in thu theihetlo dan-in hawmthawh bawl-in amau sunmang ngaihsutna (ideology) tengpeuh hilh thapai nuam lai uhhi, cihi. Hih thuteng hangin tu laitak politic lam-ah kuamah up masak ngam het loh mipi-te thangpaihna hual (populist movement) hong hat semsem hi, ci-in genhi.\nHih bang leitung tuahsiat-na nianua teng hangin 2008 khit a kipan ni tumna lam gam lianpi-te politic nunzia thak huihdam hong nung hiauhiau khinhi. Gentehna khat en lehang, tangtawng a kipan England gam ah kiteelna omsim party lianpi nih (Labour Party, Conservative Party) te khutsung bekah thu neihna tungden taleh 2010 kum kiteel lai-in gambup thu neihna luah nading kisam zah meetang in kua party mahin ngahsiang zolo uh a, Conservative party te-in party neu Liberal Democrats kibelpawl khop ding a zolzawh bek uhteh gam uk theihna ngahzo pan uhhi. Tua hun laipek in England gammite-in party lian nih-te bek thuneihna piak thapaih ding cimtak mahmah ta cih kilang khin simsim hi. 2016 taktak teh leitung bup a makai nuhthial a lom a tangin zol mah tase leh England gammite a tam zaw in European Union pan inntuan khiat ding khensat ek uhhi. Nuhthial-te ading mangsia pi khat hong suakin leitung bup hong kilat sak zo hi.\nBrexit tawh kisai a kantel England-te mipil Alexander Betts genna-ah, Brexit pianna ding a meetang khia a tamzaw-te omna khua-te ka kanteh EU ah innkuan khat hihna hangin a kingah hamphatna te a sang diak khuami-te hizaw lai uhhi. Ahi zongin gam makaihna ah tangtawng a kipan panmun a la thapai, ki-ukna innpi-te ah taw kheng liangin a tu mi tawmcik nuhthial- te cimtak lua mahmah ta uh a, mi huamkimna (inclusivity) lah omlo in gambup ai hamphat nateng makai nuhthial tengin amau tanau sungteng bek-ah humcip hi cih thangpaihna a khuah luatna hanghi Brexit a pianghi, na cihi. Gam ading bang hoihzaw a, bang sia zaw hiam cihte vei masa lo-in makai nuhthial te thu manglo limlim-in hemkhia ni, kikhelna khat bawlni, cih lungsim hang hihtuak pipen hi. Brexit pian nading makai-te in mipi nautangte lung kimlohna thei gige-uh ahih manun, hong ki guksak ih thuneihna lakik ding hihang (Take back control) cih tangkona tawh mipitehehna, thangpaihna le minam itna lungsim satsuah zo gawp uhhi.\n2016 a piang gentehna kician mahmah dangkhat in Trump in US kumpi dinmun a ngahna thu ahihi. Trump in makaite-in thusimna ngahlo in pampaih thuak a kisa mipi lomkhatte’ lungkim lohnate tel sitset lua ahih man-in ih gam thuneihna teng a humcip nuam den, thu tuamtuam tawh ih khuak hong nim cip, ih gam a su siasia nuhthial te hawlkhia ding hihang (drain the swam) cih tangkona hongnei hi. Zawhthawh nawlkhin thuak a kisa diak nasem nautang te leh Christian te phadiak lungkim sak zo mahmah pahhi. Politic ah kihel ngei ngiatlo Trump in Republican party ah kidem pih politic makai 16 te zo dipdep masa-a, a tawpna-ah nuhthial pawlte’ tonu Hilary zong zo laihi. Francis Fukuyama in bel a ki pampaih kha den nautang nasem mikang te lungsona gah ki nekha taktak himawk ei (the anger of the white working class), cihi.\nNewt Gingrich in Trump pen president hihna ding kam kinialna (debate) a neih lai pekun nuhthial mipil leh nuhthial media te tampi-in thu theilo gensia-in a ko dikdek laitak un nuhthialte’ media ahilo mipi-te lungsim lahna (poll) dangte-ah mipi 70%-te pahtakna a ngahkhit lam kuaman phawk khalo in hai cimciam mahmah uhhi, cih gen ngeihi. Bangbang hileh Trump in Bush ukpi gui (Bush dynasty) le Clinton ukpi gui (Clinton dynasty) a sattat zo suak photphot hi.Democratic party sungah zong khangno tampi te-in nuhthial te paktat Hilary sangin gammi 1% -te humsa gambup hauhnateng sut khia kikin gammi khempeuh tungah hawm kik ding hihang aci Bernie Sanders pakta zaw uhhi.\nHih thupiang tuamtuam te ih et khitte Nassim Taleb in nuhthial te kona-in a gen, “A hai cimciam Mipil-te (Intellectual Yet Idiot)” cih kammal pen telnop mahmah ta hi. Nassim Taleb genna-ah hih a hai cimciam mipl ihcih nuhthial te pen laigelh siamin, laivuan na-ah mat hoih ngah te hi-uh a, a neulai vua kipan sang laivuan na-ah mathoih tawh gual zo toto-in, a simnop huai lai tuamtuam gelhgelh uhhi. Pil sinna ah zong Harvard university, Cambridge university cihte-ah amau danin laivuan na-ah mathoih ngah le laigelh siam professorte pattah na tawh lai hoih tampi a gelh khit uhteh gualzawhna lukhu nelkai hong ngah uhhi. Amaute pen kizep kithawi, gamtat kampau zong kilawm simtham uhin mipi te in lah ki pummuan a leitung bup makai ding, gambup vai thukhensat ding dinmunte-ah ih koih pah phanggphang hi.\nA taktak hih makai nuhthialte pen laigelh siam bek hi-in a pualam leitung nuntak na taktak, leitung thu taktak teltum meel khollo uhhi, na cihi. Taleb in a ko behna-ah hih a hai cimciam mipil te-in kawltu phung-ah kawltu zong a mu zolo-te hi-in, mailam thupiang ding amau genkhiat thusuak tesang pil sinna sang kician zong a kah khalo lam gei-a khutlam-en te’ upmawh thugen hoh man theizawnsop hi, cihsan laihi.\nAlexander Betts, Why Brexit happened and what to do next?\nFrancis Fukuyama, Is Democracy in Crisis?\nNassim Nicholas Taleb,The Intellectual Yet Idiot\nBy: Pau Sian Lian, Tokyo, Japan(Tongsan Columnist)